Europos susitarimas įsteigiantis Europos Bendrijų bei jų valstybių narių ir Bulgarijos Respublikos asociaciją



Oficialusis leidinys L 358 , 31/12/1994 p. 0003 - 0222

specialusis leidimas suomių kalba: skyrius 11 tomas 39 p. 0004

specialusis leidimas švedų kalba: skyrius 11 tomas 39 p. 0004

Specialusis leidimas čekų kalba skyrius 11 tomas 59 p. 201 - 425

Specialusis leidimas estų kalba skyrius 11 tomas 59 p. 201 - 425

Specialusis leidimas vengrų kalba skyrius 11 tomas 59 p. 201 - 425

Specialusis leidimas lietuvių kalba skyrius 11 tomas 59 p. 201 - 425

Specialusis leidimas latvių kalba skyrius 11 tomas 59 p. 201 - 425

Specialusis leidimas maltiečių kalba skyrius 11 tomas 59 p. 201 - 425

Specialusis leidimas lenkų kalba skyrius 11 tomas 59 p. 201 - 425

Specialusis leidimas slovakų kalba skyrius 11 tomas 59 p. 201 - 425

Specialusis leidimas slovėnų kalba skyrius 11 tomas 59 p. 201 - 425



Europos susitarimas įsteigiantis Europos Bendrijų bei jų valstybių narių ir Bulgarijos Respublikos asociaciją [1] BELGIJOS KARALYSTĖ, DANIJOS KARALYSTĖ, VOKIETIJOS FEDERACINĖ RESPUBLIKA, GRAIKIJOS RESPUBLIKA, ISPANIJOS KARALYSTĖ, PRANCŪZIJOS RESPUBLIKA, AIRIJA, ITALIJOS RESPUBLIKA, LIUKSEMBURGO DIDŽIOJI HEROCOGYSTĖ, NYDERLANDŲ KARALYSTĖ, PORTUGALIJOS RESPUBLIKA, DIDŽIOSIOS BRITANIJOS IR ŠIAURĖS AIRIJOS JUNGTINĖ KARALYSTĖ, EUROPOS EKONOMINĖS BENDRIJOS steigimo sutarties, EUROPOS ANGLIŲ IR PLIENO BENDRIJOS steigimo sutarties, EUROPOS ATOMONĖS ENERGIJOS BENDRIJOS steigimo sutarties Susitariančiosios Šalys, toliau – valstybės narės, ir EUROPOS EKONOMINĖ BENDRIJA, EUROPOS ATOMINĖS ENERGIJOS BENDRIJA ir EUROPOS ANGLIŲ IR PLIENO BENDRIJA, toliau – Bendrija, ir BULGARIJOS RESPUBLIKA, toliau – Bulgarija, TURĖDAMOS GALVOJE, Bendrijos, jos valstybių narių ir Bulgarijos tradicinių ryšių svarbą ir bendras jų vertybes, PRIPAŽINDAMOS, kad Bendrija ir Bulgarija nori stiprinti šiuos ryšius ir turėti glaudžius ir patvarius ryšius, paremtus abipusiškumu, kurie leistų Bulgarijai dalyvauti Europos integracijos procese, ir taip stiprintų ir plėstų praeityje sukurtus santykius, ypač Susitarimu dėl prekybos ir komercinio bei ekonominio bendradarbiavimo, pasirašytą 1990 m. gegužės 8 d., TURĖDAMOS GALVOJE naujos kokybės draugystės galimybes, atsiradus naujai demokratijai Bulgarijoje, TURĖDAMOS GALVOJE Bendrijos bei jos valstybių narių ir Bulgarijos įsipareigojimą stiprinti politinę ir ekonominę laisvę, kurios sudaro asociacijos pagrindą, PRIPAŽINDAMOS, jog padedant Bendrijai, reikia tęsti ir užbaigti Bulgarijos perėjimą į naują politinę ir ekonominę sistemą, kuri gerbia įstatymo viršenybę ir žmogaus teises, įskaitant mažumoms priklausančių asmenų teises, daugiapartinę sistemą su laisvais ir demokratiniais rinkimais ir numato ekonominę liberalizavimą, siekiant sukurti rinkos ekonomiką, TURĖDAMOS GALVOJE Bendrijos bei jos valstybių narių ir Bulgarijos tvirtą įsipareigojimą visiškai įgyvendinti visus principus ir nuostatas, kurios yra Saugumo ir bendradarbiavimo Europoje konferencijos (ESBO) Baigiamajame akte, Vienos ir Madrido baigiamuosiuose dokumentuose, Paryžiaus chartijoje už naują Europą, ESBO Helsinkio dokumente "Pokyčių uždaviniai", ir Europos energetikos chartiją, SUVOKDAMOS šio susitarimo svarbą stabilumo sistemos, pagrįstos bendradarbiavimu, kurios vienu iš kertinių akmenų yra Bendrija, sukūrimui ir stiprinimui Europoje, MANYDAMOS, kad būtina sieti visišką asociacijos įgyvendinimą su faktišku Bulgarijos politinių, ekonominių ir teisinių reformų vykdymo tęsimu, taip pat veiksniais, būtinais Šalių sistemų bendradarbiavimui ir faktiniam suartėjimui, atsižvelgiant į ESBO Bonos konferencijos išvadas, NORĖDAMOS pradėti ir plėtoti reguliarų politinį dialogą dvišaliais ir tarptautiniais bendrų interesų klausimais, ATSIŽVELGDAMOS į Bendrijos pasirengimą teikti reikšmingą paramą reformos įgyvendinimui ir padėti Bulgarijai susidoroti su ekonominiais ir socialiniais ekonominio persitvarkymo padariniais, ATSIŽVELGDAMOS, be to, į Bendrijos pasirengimą sukurti plataus pobūdžio ir daugiamečius bendradarbiavimo ir ekonominės, techninės ir finansinės pagalbos instrumentus, TURĖDAMOS GALVOJE Bendrijos ir Bulgarijos įsipareigojimus laisvai prekybai, ir visų pirma laikytis teisių ir pareigų pagal Bendrąjį susitarimą dėl muitų tarifų ir prekybos, SUVOKDAMOS poreikį sukurti būtinas sąlygas įsisteigimo laisvei, laisvei teikti paslaugas ir laisvam kapitalo judėjimui, TURĖDAMOS GALVOJE ekonominius ir socialinius Bendrijos ir Bulgarijos skirtumus ir taip pripažindamos, kad šios asociacijos tikslai turėtų būti pasiekti, taikant atitinkamas šio susitarimo nuostatas, ĮSITIKINUSIOS, kad šis susitarimas sukurs naują klimatą jų ekonominiams santykiams, ypač prekybos ir investicijų plėtrai, instrumentus, be kurių negalima ekonominė pertvarka ir technologijos modernizavimas NORĖDAMOS pradėti kultūrinį bendradarbiavimą ir plėtoti apsikeitimą informacija, PRIPAŽINDAMOS, kad Bulgarijos galutinis tikslas – tapti Bendrijos nare ir kad ši asociacija, Šalių nuomone, padės Bulgarijai pasiekti šį tikslą, NUSPRENDĖ sudaryti šį Susitarimą ir tuo tikslu paskyrė savo įgaliotus asmenis: BELGŲ KARALYSTĖ: Robert Urbain, Užsienio prekybos ir Europos reikalų ministrą; DANIJOS KARALYSTĖ: Jorgen Ostrom Moller, Užsienio reikalų valstybės sekretorių; VOKIETIJOS FEDERACINĖ RESPUBLIKA: Klaus Kinkel, Federalinį užsienio reikalų ministrą; GRAIKIJOS RESPUBLIKA: Michel Papaconstantinou, Užsienio reikalų ministrą; ISPANIJOS KARALYSTĖ: Javier Solana, Užsienio reikalų ministrą; PRANCŪZIJOS RESPUBLIKA: Elisabeth Guigou, Ministrė atsakinga už Europos reikalus; AIRIJA: Dick Spring, Užsienio reikalų ministrą; ITALIJOS RESPUBLIKA: Valdo Spini, Užsienio reikalų valstybės sekretorių; LIUKSEMBURGO DIDŽIOJI HERCOGYSTĖ: Jacques Poos, Užsienio reikalų ministrą; NYDERLANDŲ KARALYSTĖ: P. Kooijmans, Užsienio reikalų ministrą; PORTUGALIJOS RESPUBLIKA: J. M. Durao Barroso, Užsienio reikalų ministrą; DIDŽIOSIOS BRITANIJOS IR ŠIAURĖS AIRIJOS JUNGTINĖ KARALYSTĖ: Douglas Hurd, Užsienio ir Sandraugos reikalų valstybės sekretorių; EUROPOS EKONOMINĖ BENDRIJA, EUROPOS ATOMINĖS ENERGIJOS BENDRIJA IR EUROPOS ANGLIŲ IR PLIENO BENDRIJA: Niels Helveg Petersen, Danijos Karalystės užsienio reikalų ministrą; Einantį Europos Bendrijų Tarybos pirmininko pareigas; Leon Brittan, Europos Bendrijų Komisijos narį; H. Van Den Broek, Europos Bendrijų Komisijos narį; BULGARIJOS RESPUBLIKA: Luben Berov, Ministrą Pirmininką ir Užsienio reikalų ministrą; KURIE, pasikeitę savo įgaliojimais, SUSITARĖ: 1 straipsnis 1. Šiuo susitarimu įkuriama Bendrijos bei jos valstybių narių ir Bulgarijos asociacija. 2. Šios asociacijos tikslai yra šie: - sukurti tinkamą sistemą Šalių politiniam dialogui, kuris leistų plėtoti glaudžius politinius santykius, - laipsniškai sukurti laisvosios prekybos erdvę tarp Bendrijos ir Bulgarijos visoje prekybos srityse tarp jų, - skatinti Šalių tarpusavio prekybos ir darnių ekonominių santykių raidą ir taip skatinti Bulgarijos ekonominį vystymąsi, - suteikti pagrindą ekonominiam, socialiniam, finansiniam ir kultūriniam bendradarbiavimui, - remti Bulgarijos pastangas vystyti savo ekonomiką ir užbaigti perėjimą į rinkos ekonomiką ir stiprinti savo demokratiją, - sukurti sistemą Bulgarijos laipsniškai integracijai į Bendriją. Šiuo tikslu nustatomos naujos taisyklės, politikos ir praktika, atitinkantis rinkos mechanizmus, ir Bulgarija stengiasi įvykdyti būtinas sąlygas, - sukurti institucijas, kurios galėtų padaryti šią asociaciją veiksmingą. I ANTRAŠTINĖ DALIS POLITINIS DIALOGAS 2 straipsnis Tarp Šalių pradedamas reguliarus politinis dialogas, kurį Šalys ketina plėtoti ir intensyvinti. Jis vyksta kartu ir didina suartėjimą tarp Bendrijos ir Bulgarijos, remia vykstančius toje šalyje politinius ir ekonominius pokyčius ir prisideda prie naujų solidarumo ryšių ir naujų bendradarbiavimo formų. Politinis dialogas, paremtas bendromis vertybėmis ir bendrais interesais: - lengvina Bulgarijos integraciją į demokratinių tautų bendriją ir laipsnišką santykių su Bendrija suartėjimą. Šiame susitarime numatytas ekonominis suartėjimas veda į didesnę politinę konvergenciją, - stiprina pozicijų tarptautiniais klausimais konvergenciją, visų pirma tais klausimais, kurie gali turėti didelę įtaką vienai ar kitai Šaliai, - įgalina kiekvieną Šalį atsižvelgti į kitos Šalies poziciją ir interesus jų sprendimo priėmimo proceso metu, - prisideda prie Šalių pozicijų saugumo klausimais suartėjimo ir stiprina saugumą bei stabilumą visoje Europoje. 3 straipsnis 1. Tarp Šalių vyksta susitikimai, kuriuose Europos Bendrijoms atstovauja Europos Tarybos pirmininkas ir Komisijos pirmininkas, o Bulgarijai atstovauja Bulgarijos respublikos Prezidentas. 2. Ministrų lygiu politinis dialogas vyksta Asociacijos taryboje. Jam priklauso bendra atsakomybė už visus klausimus, kuriuos Šalys gali norėti jam perduoti. 4 straipsnis Šalys nustato kitas šių formų politinio dialogo procedūras ir mechanizmus: - Bulgarijos ir Europos Bendrijų tarybai pirmininkaujančios šalies ir Europos Bendrijų komisijos vyresniųjų pareigūnų (politinių direktorių) lygio susitikimai, - galimybių, kurias teikia visi Šalių diplomatiniai kanalai, įskaitant atitinkamus kontaktus dvišalių ir daugiašalių santykių srityje, pavyzdžiui, Jungtinėse Tautose, ESBK posėdžiuose ir kituose daugiašaliuose forumuose, - Bulgarijos įtraukimas į šalių, kurios gauna reguliarią informaciją apie Europos politinio bendradarbiavimo nagrinėjamus klausimus ir keičiasi informacija, siekdamos 2 straipsnyje nurodytų tikslų, grupę, - bet kurios kitos priemonės, kurios prisideda prie šio dialogo stiprinimo, plėtros ir spartinimo. 5 straipsnis Politinis dialogas parlamentiniu lygiu vyksta Parlamentų asociacijos komiteto sistemoje. II ANTRAŠTINĖ DALIS BENDRIEJI PRINCIPAI 6 straipsnis Šalys įkvėpimo semiasi iš pagarbos demokratiniams principams ir žmogaus teisėms, nustatytoms Helsinkio Baigiamajame akte ir Paryžiaus chartijoje už naują Europą, taip pat rinkos ekonomikos principų, kurie sudaro esminius šios asociacijos elementus. 7 straipsnis 1. Asociacijoje numatomas pereinamasis laikotarpis ne ilgesnės kaip 10 metų trukmės, padalytas į du iš eilės einančius etapus, kurie iš esmės tęsiasi penkerius metus. Pirmasis etapas prasideda nuo šio susitarimo įsigaliojimo. 2. Asociacijos taryba, turėdama galvoje, kad rinkos ekonomikos principai ir Bendrijos parama, remiantis šiuo susitarimu, yra labai svarbūs šiai asociacijai, reguliariai svarsto susitarimo taikymą ir Bulgarijos ekonominių reformų vykdymą preambulėje nustatytų principų pagrindu. 3. Per 12 mėnesių laikotarpį, likusį iki pirmojo etapo pabaigos Asociacijos taryba susirenka nuspręsti dėl perėjimo į antrąjį etapą, taip pat dėl galimų pokyčių, kuriuos reikia padaryti antrąjį etapą reglamentuojančiose nuostatose. Priimdama šiuos sprendimus, ji atsižvelgia į šio straipsnio 2 dalyje minėto svarstymo rezultatus. 4. Šio straipsnio 1, 2 ir 3 dalyse numatyti du etapai netaikomi III antraštinei daliai. III ANTRAŠTINĖ DALIS LAISVAS PREKIŲ JUDĖJIMAS 8 straipsnis 1. Per 7 straipsnyje minėtą pereinamąjį laikotarpį Bendrija ir Bulgarija laipsniškai įsteigia laisvosios prekybos zoną, paremtą abipusiškais ir subalansuotais įsipareigojimais, pagal šio susitarimo ir Bendrojo susitarimo dėl muitų tarifų ir prekybos (GATT) nuostatas. 2. Į Bendriją įvežamų prekių klasifikacijai taikoma prekių kombinuotoji nomenklatūra. Į Bulgariją įvežamų prekių klasifikacijai taikomas Bulgarijos Muitų Tarifas. 3. Kiekvieno produkto pagrindinis muitas, kuriam turi būti taikomi šiame susitarime nustatyti vienas po kito einantys sumažinimai, – tai šio susitarimo įsigaliojimo išvakarėse faktiškai taikomas erga omnes. 4. Jei po šio susitarimo įsigaliojimo yra taikomas tarifų mažinimas erga omnes pagrindu, ypač tarifų mažinimai, dėl kurių buvo susitarta po GATT Urugvajaus raundo, tokie sumažinti muitai pakeičia pagrindinius muitus, minėtus šio straipsnio 3 dalyje, nuo tos dienos, kurią tokie sumažinimai buvo pritaikyti. 5. Bendrija ir Bulgarija viena kitai praneša savo atitinkamus pagrindinius muitus. I SKYRIUS Pramoniniai produktai 9 straipsnis 1. Šio skyriaus nuostatos taikomos Bendrijos ir Bulgarijos kilmės produktams, išvardytiems kombinuotosios nomenklatūros 25–97 skyriuose ir Bulgarijos Muitų Tarife, išskyrus I priede išvardytus produktus. 2. 10–14 straipsnių imtinai nuostatos netaikomos produktams, minėtiems 16 ir 17 straipsniuose. 10 straipsnis 1. Importo muitai, taikomi Bendrijoje Bulgarijos kilmės produktams, išskyrus produktus išvardytus IIa, IIb ir III prieduose, panaikinami, įsigaliojus šiam susitarimui. 2. Importo muitai, taikomi Bendrijoje Bulgarijos kilmės produktams, kurie yra išvardyti IIa priede, laipsniškai panaikinami pagal šį tvarkaraštį: - šio susitarimo įsigaliojimo dieną kiekvienas muitas sumažinimas iki 50 % pagrindinio muito, - po metų nuo šio susitarimo įsigaliojimo dienos likę muitai panaikinami. Importo muitai, taikomi Bendrijoje Bulgarijos kilmės produktams, išvardytiems IIb priede, nuo šio susitarimo įsigaliojimo dienos laipsniškai mažinami kasmet 20 % pagrindinio muito taip, kad jie būtų visiškai panaikinti iki ketvirtųjų metų nuo šio susitarimo įsigaliojimo pabaigos. 3. Bulgarijos kilmės produktams, išvardytiems III priede, muitai sustabdomi neviršijant Bendrijos metinių tarifinių kvotų arba didžiausių ribų, kurios laipsniškai didinamos pagal tame priede apibrėžtas sąlygas taip, kad importo muitai aptariamiems produktams būtų visiškai panaikinti ne vėliau kaip iki penktųjų metų pabaigos. Kartu importo muitai, taikytini tuomet, kai kvotos yra išnaudotos arba kai produktams, kuriems taikoma didžiausia tarifų riba, vėl pradedami taikyti importo muitai, laipsniškai mažinami kasmet nuo šio susitarimo įsigaliojimo po 15 % pagrindinio muito. Iki penktųjų metų pabaigos likę muitai panaikinami. 4. Kiekybiniai apribojimai ir tolygaus jiems poveikio priemonės, taikomos Bulgarijos kilmės produktų importui į Bendriją, panaikinamos šio susitarimo įsigaliojimo dieną. 11 straipsnis 1. Importo muitai, taikomi Bulgarijoje Bendrijos kilmės produktams, kurie yra išvardyti IV priede, panaikinami šio susitarimo įsigaliojimo dieną. 2. Importo muitai, taikomi Bulgarijoje Bendrijos kilmės produktams, kurie yra išvardyti V priede, laipsniškai panaikinami pagal šį tvarkaraštį: - po vienerių metų nuo šio susitarimo įsigaliojimo iki 80 % pagrindinio muito, - po trejų metų nuo šio susitarimo įsigaliojimo iki 40 % pagrindinio muito, - po penkerių metų nuo šio susitarimo įsigaliojimo iki 0 % pagrindinio muito. 3. Importo muitai, taikomi Bulgarijoje Bendrijos kilmės produktams, kurie yra išvardyti VI priede, laipsniškai sumažinami pagalšį nurodytą tvarkaraštį: - po trejų metų nuo šio susitarimo įsigaliojimo iki 80 % pagrindinio muito, - po penkerių metų nuo šio susitarimo įsigaliojimo iki 60 % pagrindinio muito, - po šešerių metų nuo šio susitarimo įsigaliojimo iki 45 % pagrindinio muito, - po septynerių metų nuo šio susitarimo įsigaliojimo iki 30 % pagrindinio muito, - po aštuonerių metų nuo šio susitarimo įsigaliojimo iki 15 % pagrindinio muito, - po devynerių metų nuo šio susitarimo įsigaliojimo 0 % pagrindinio muito. 4. Bendrijos kilmės produktų importui į Bulgariją taikomi kiekybiniai apribojimai ir tolygios priemonės panaikinamos, įsigaliojus šiam susitarimui, išskyrus produktus, išvardytus VIII priede, kuriems šios priemonės panaikinamos pagal tame priede nurodytą tvarkaraštį. 12 straipsnis Nuostatos dėl muitų panaikinimo importui taip pat taikomos fiskalinio pobūdžio muitams. 13 straipsnis 1. Bendrija importui iš Bulgarijos panaikina visas tolygaus importo muitams poveikio rinkliavas, įsigaliojus šiam susitarimui. 2. Bulgarija importui iš Bendrijos panaikina visas tolygaus importo muitams poveikio rinkliavas, įsigaliojus šiam susitarimui, išskyrus išvardytuosius VII priede, kuriems šios rinkliavos panaikinamos pagal tame priede nurodytą tvarkaraštį. 14 straipsnis 1. Bendrija ir Bulgarija laipsniškai ne vėliau kaip iki penktųjų metų pabaigos nuo šio susitarimo įsigaliojimo panaikina visus muitus eksportui ir tolygaus poveikio priemones. 2. Kiekybinius eksporto į Bulgariją apribojimus ir tolygaus poveikio priemones Bendrija panaikina, įsigaliojus šiam susitarimui. 3. Kiekybinius eksporto į Bendriją apribojimus ir tolygaus poveikio priemones Bulgarija panaikina, įsigaliojus šiam susitarimui, išskyrus tuos, kurie yra išvardyti IX priede ir kurie laipsniškai mažinami ir panaikinami ne vėliau kaip iki penktųjų metų nuo šio susitarimo įsigaliojimo pabaigos. 15 straipsnis Kiekviena Šalis pareiškia apie savo pasirengimą mažinti savo importo muitus prekyboje su kita Šalimi sparčiau, nei numatyta 10 ir 11 straipsniuose, jei jos bendra ekonominė padėtis ir atitinkamo ekonominio sektoriaus būklė tai leidžia. Asociacijos taryba gali teikti dėl to rekomendacijas. 16 straipsnis 1 protokole nustatomos ten minėtiems tekstilės produktams taikomos priemonės. 17 straipsnis 2 protokole nustatomos priemonės, taikomos produktams, kuriems taikoma Europos anglių ir plieno bendrijos steigimo sutartis. 18 straipsnis 1. Šio skyriaus nuostatos nekliudo Bendrijai išlaikyti žemės ūkio komponentą muituose, kurie taikomi Bulgarijos kilmės X priede išvardytiems produktams. 2. Šio skyriaus nuostatos nekliudo Bulgarijai pradėti taikyti žemės ūkio komponentą muituose, kurie taikomi Bendrijos kilmės X priede išvardytiems produktams. II SKYRIUS Žemės ūkis 19 straipsnis 1. Šio skyriaus nuostatos taikomos Bendrijos ir Bulgarijos kilmės žemės ūkio produktams. 2. Sąvoka "žemės ūkio produktai" – tai produktai, išvardyti kombinuotosios nomenklatūros 1–24 skyriuose ir Bulgarijos Muitų Tarife, ir produktai, išvardyti I priede, išskyrus žuvininkystės produktus, apibrėžtus Reglamente (EEB) Nr. 3687/91 dėl bendro žuvininkystės produktų rinkos organizavimo. 20 straipsnis 3 protokole yra nustatytos perdirbtų žemės ūkio produktų, išvardytų tame protokole, prekybos priemonės. 21 straipsnis 1. Įsigaliojus šiam susitarimui, Bendrija panaikina Bulgarijos kilmės žemės ūkio produktų importui kiekybinius apribojimus, taikomus pagal Tarybos reglamentą (EEB) Nr. 3420/83, ta forma, kuria jie buvo taikomi šio susitarimo pasirašymo dieną. 2. Šio susitarimo įsigaliojimo dieną Bulgarijos kilmės žemės ūkio produktams, išvardytiems XI priede, taikomas importo mokesčio ir rinkliavų sumažinimas Bendrijos kvotų ribose ir tame priede numatytomis sąlygomis. 3. Į Bulgariją įvežamiems Bendrijos kilmės žemės ūkio produktams, išvardytiems XIIa priede, netaikomi kiekybiniai apribojimai. Bendrijos kilmės žemės ūkio produktams, išvardytiems XIIb priede, taikomi tame priede nurodyti kiekybiniai apribojimai. 4. Bendrija ir Bulgarija suderintu ir abipusišku pagrindu viena kitai suteikia XIII ir XIV prieduose minėtas nuolaidas ten nurodytomis sąlygomis. 5. Atsižvelgdamos į tarpusavio prekybos žemės ūkio produktais apimtis, į jų jautrumą, į Bendrijos bendros žemės ūkio politikos taisykles, žemės ūkio vaidmenį Bulgarijos ekonomikoje ir į daugiašalių prekybos derybų pagal Bendrąjį susitarimą dėl muitų tarifų ir prekybos pasekmes, Bendrija ir Bulgarija Asociacijos taryboje tvarkingai ir abipusiškai pagal kiekvieną produktą ištiria galimybes viena kitai suteikti tolesnes nuolaidas. 22 straipsnis Nepaisydamos kitų šio susitarimo nuostatų, visų pirma 31 straipsnio, jei dėl ypatingo žemės ūkio rinkų jautrumo, vienos Šalies kilmės produktų, kuriems taikomos 21 straipsnio nuolaidos, importas sukelia rimtus rinkų trikdymus kitoje Šalyje, abi Šalys nedelsdamos pradeda konsultacijas, siekdamos rasti atitinkamą sprendimą. Kol tokio sprendimo nėra, suinteresuota Šalis gali imtis, jos nuomone, būtinų priemonių. III SKYRIUS Žuvininkystė 23 straipsnis Šio skyriaus nuostatos taikomos Bendrijos ir Bulgarijos kilmės žuvininkystės produktams, kuriems taikomas Reglamentas (EEB) Nr. 3687/91 dėl bendro žuvininkystės produktų rinkos organizavimo. 24 straipsnis 21 straipsnio 5 dalies nuostatos taikomos mutatis mutandis žuvininkystės produktams. IV SKYRIUS Bendros nuostatos 25 straipsnis Šio skyriaus nuostatos taikomos prekybai visais produktais, išskyrus atvejus, kai yra numatyta kitaip 1, 2 ir 3 protokoluose. 26 straipsnis 1. Nuo šio susitarimo įsigaliojimo dienos Bendrijos ir Bulgarijos tarpusavio prekyboje nepradedami taikyti jokie nauji importo ar eksporto muitai ar tolygaus poveikio rinkliavos ir nedidinami jau taikomi muitai. 2. Nuo šio susitarimo įsigaliojimo dienos Bendrijos ir Bulgarijos tarpusavio prekyboje nepradedami taikyti jokie importo ar eksporto kiekybiniai apribojimai ir negriežtinami jau galiojantys kiekybiniai apribojimai. 3. Nepažeidžiant pagal 21 straipsnį suteiktų nuolaidų, šio straipsnio 1 ir 2 dalies nuostatos nevaržo atitinkamos Bulgarijos ir Bendrijos žemės ūkio politikos ar pagal tokią politiką taikomų priemonių. 27 straipsnis 1. Abi Šalys netaiko jokių vidaus fiskalinio pobūdžio priemonių ar praktikos, kuri tiesiogiai ar netiesiogiai diskriminuoja vienos Šalies produktus ir panašius produktus, kurių kilmė – kitos Šalies teritorija. 2. Eksportuojant produktus į vienos iš Šalių teritoriją, negali būti grąžinama daugiau vidaus mokesčių nei jiems pritaikytų tiesioginių ar netiesioginių mokesčių suma. 28 straipsnis 1. Šis susitarimas nekliudo turėti ar įsteigti muitų sąjungas, laisvosios prekybos zonas ar pasienio prekybos priemones, jei jos nekeičia prekybos priemonių, numatytų šiame susitarime. 2. Asociacijos taryboje Šalys konsultuojasi dėl tokių muitų sąjungų ar laisvųjų prekybos zonos steigimo susitarimų ir, jei prašoma, dėl kitų svarbių klausimų, susijusių su prekybos su trečiosiomis šalimis politika. Visų pirma tokios konsultacijos vyksta, trečiajai šaliai stojant į Bendriją, kad būtų atsižvelgta į bendrus Bendrijos ir Bulgarijos interesus, išreikštus šiame susitarime. 29 straipsnis Bulgarija gali imtis ribotos trukmės išimtinių priemonių, kurios nukrypsta nuo 11 straipsnio ir 26 straipsnio 1 dalies, padidintų muitų forma. Šios priemonės gali būti taikomos tik labai jaunoms pramonės šakoms ar tam tikriems pertvarkomiems ar su rimtais sunkumais susiduriantiems sektoriams, visų pirma, kai tokie sunkumai sukelia svarbias socialines problemas. Tokiomis priemonėmis nustatyti importo mokesčiai, taikomi Bulgarijoje Bendrijos kilmės produktams, negali būti didesni kaip 25 % ad valorem, ir juose turi būti preferencijos elementas, skirtas Bendrijos kilmės produktams. Bendra produktų, kuriems taikomos šios priemonės, importo vertė neturi būti didesnė kaip 15 % viso pramoninių produktų, apibrėžtų I skyriuje, importo iš Bendrijos vertė per paskutinius metus, kurių statistika yra prieinama. Šios priemonės taikomos ne ilgiau kaip penkerius metus, nebent Asociacijos taryba leistų ilgesnį laikotarpį. Jos nustojamos taikyti ne vėliau pereinamojo laikotarpio pabaigos. Tokios priemonės netaikomos jokiam produktui, jei nuo visų muitų ir kiekybinių apribojimų ar tolygaus poveikio tam produktui priemonių panaikinimo yra praėję daugiau kaip treji metai. Bulgarija Asociacijos tarybai praneša apie visas išimtines priemones, kurias ji ketina taikyti, ir, prieš jas pradedant taikyti, Asociacijos taryboje Bendrijos prašymu pradedamos konsultacijos dėl tokių priemonių ir sektorių, kuriems jos taikomos. Taikydama tokias priemones, Bulgarija Asociacijos tarybai pateikia pagal šį straipsnį pradėtų taikyti muitų panaikinimo tvarkaraštį. Tokiame tvarkaraštyje numatoma vienodu metiniu procentu panaikinti tokius muitus, pradedant šį procesą ne vėliau kaip po dvejų metų nuo jų įvedimo. Asociacijos taryba gali priimti sprendimą dėl skirtingo tvarkaraščio. 30 straipsnis Jei viena iš Šalių nustato, kad prekyboje su kita Šalimi taikomas dempingas, kaip apibrėžta Bendrojo susitarimo dėl muitų tarifų ir prekybos VI straipsnyje, ji gali imtis atitinkamų priemonių prieš tokią praktiką pagal Susitarimą dėl Bendrojo susitarimo dėl muitų tarifų ir prekybos VI straipsnio taikymo, pagal vidaus įstatymus ir pagal 34 straipsnyje nustatytas sąlygas ir procedūras. 31 straipsnis Kai koks nors produktas yra importuojamas tokiais kiekiais ir tokiomis sąlygomis, kurie: - daro ar gali daryti rimtą žalą panašių ar tiesiogiai konkuruojančių produktų vidaus gamintojams vienos iš Šalių teritorijoje, arba - rimtai trikdo ar gali sutrikdyti bet kurį ekonomikos sektorių ar sukelia ar gali sukelti sunkumus, dėl kurių gali rimtai pablogėti regiono ekonominė padėtis, Bendrija arba Bulgarija, žiūrint, kuri yra suinteresuota, gali imtis atitinkamų priemonių 34 straipsnyje nustatytomis sąlygomis ir tvarka. 32 straipsnis Kai dėl to, jog laikomasi 14 ir 26 straipsnių nuostatų, i) reeksportuojama į trečiąją šalį, kuriai eksportuojanti Šalis atitinkamam produktui taiko kiekybinius eksporto apribojimus ar tolygaus poveikio priemones; arba ii) atsiranda ar gali atsirasti rimtas eksportuojančiai Šaliai labai svarbaus produkto trūkumas, ir kai minėtos situacijos gali sukelia ar gali sukelti rimtus sunkumus eksportuojančiai Šaliai, toji Šalis gali imtis atitinkamų priemonių 34 straipsnyje nustatytomis sąlygomis ir tvarka. Priemonės turi būti nediskriminacinės ir jos turi būti panaikintos, kai nebelieka jas pateisinančių sąlygų. 33 straipsnis Valstybės narės ir Bulgarija laipsniškai koreguoja komercinio pobūdžio valstybės monopolius, siekdamos užtikrinti, kad iki penktųjų metų nuo šio susitarimo įsigaliojimo dienos nebebūtų diskriminuojamos valstybių narių ir Bulgarijos piliečiams taikomos sąlygos, kuriomis produktai yra perkami ar jais prekiaujama. Asociacijos tarybai pranešama apie šio tikslo įgyvendinimui skirtas priemones. 34 straipsnis 1. Tuo atveju, jei Bendrija ar Bulgarija produktų importui, kuris gali sukelti 31 straipsnyje minėtus sunkumus, taiko administracinę procedūrą, kurios tikslas – teiki skubią informaciją apie prekybos srautus, ji apie tai praneša kitai Šaliai. 2. 30, 31 ir 32 straipsniuose minėtais atvejais, prieš taikant juose numatytas priemones, arba tais atvejais, kuriems taikomas 3 dalies d punktas, Bendrija ar Bulgarija Asociacijos tarybai pateikia visą svarbią informaciją, siekdamos abiem Šalims priimtino sprendimo. Pasirenkant priemones, pirmenybė teikiama toms priemonėms, kurios mažiausiai trikdo šio susitarimo veikimą. Asociacijos tarybai nedelsiant pranešama apie apsaugos priemones ir dėl toje institucijoje vyksta reguliarios konsultacijos, visų pirma siekiant nustatyti jų panaikinimo tvarkaraštį, kai tik leidžia aplinkybės. 3. Įgyvendinant šio straipsnio 2 dalį, taikomos šios nuostatos: a) dėl 31 straipsnio: sunkumai, atsirandantys dėl tame straipsnyje minėtos padėties, perduodami tirti Asociacijos tarybai, kuri gali priimti bet kokį sprendimą tokiems sunkumams panaikinti. Jei per 30 dienų nuo klausimo perdavimo Asociacijos taryba arba eksportuojanti Šalis nepriima sprendimo, pašalinančio sunkumus, arba nėra rasta jokio kito patenkinamo sprendimo, importuojanti Šalis gali imtis atitinkamų priemonių problemai ištaisyti. Šios priemonės neturi siekti daugiau, nei būtina iškilusiems sunkumams ištaisyti; b) dėl 30 straipsnio: Asociacijos tarybai pranešama apie dempingo atvejį, kai tik importuojanti Šalis pradeda tyrimą. Jei per 30 dienų nuo klausimo perdavimo Asociacijos tarybai dempingo nenustojama taikyti arba nerandama jokio kito patenkinamo sprendimo, importuojanti Šalis gali imtis atitinkamų priemonių; c) dėl 32 straipsnio: sunkumai, atsirandantys dėl tame straipsnyje minėtos padėties perduodami tirti Asociacijos tarybai. Asociacijos taryba gali priimti bet kokį sprendimą sunkumams pašalinti. Jei per 30 dienų nuo klausimo perdavimo ji nepriima tokio sprendimo, eksportuojanti Šalis atitinkamų produktų eksportui gali taikyti atitinkamas priemones; d) kai dėl išimtinių aplinkybių, kurios reikalauja imtis neatidėliotinų veiksmų, neįmanoma suteikti išankstinę informaciją ar atlikti išankstinį tyrimą, Bendrija ar ba Bulgarija, žiūrint kuri iš jų yra suinteresuota, 30, 31 ir 32 straipsniuose minėtais atvejais gali nedelsdamos taikyti atsargos ar laikinąsias priemones, kurios yra absoliučiai būtinos padėčiai ištaisyti, ir apie tai tuoj pat pranešama Asociacijos tarybai. 35 straipsnis 4 protokole nustatomos kilmės taisyklės šiame susitarime numatytų tarifų preferencijų atvejams. 36 straipsnis Šis susitarimas nekliudo importo, eksporto ir tranzitinių prekių draudimams ir apribojimams, paremtiems visuomenės moralės, viešosios politikos ar visuomenės saugumo sumetimais; žmonių, gyvūnų ir augalų sveikatos ir gyvybės apsauga; gamtinių išteklių apsauga; nacionalinių vertybių, turinčių meno, istorinę ar archeologinę vertę, apsauga ar intelektinės, pramoninės ar komercinės nuosavybės apsauga ar taisyklėmis, susijusiomis su auksu ir sidabru. Tačiau tokie draudimai ir apribojimai neturi tapti savavališkos diskriminacijos priemonėmis ar paslėptu Šalių tarpusavio prekybos apribojimu. 37 straipsnis 5 protokole nustatomos specialios nuostatos, taikomos Bulgarijos ir Ispanijos bei Portugalijos tarpusavio prekybai. IV ANTRAŠTINĖ DALIS DARBUOTOJŲ JUDĖJIMAS, ĮSISTEIGIMAS IR PASLAUGŲ TEIKIMAS I SKYRIUS Darbuotojų judėjimas 38 straipsnis 1. Atsižvelgiant į sąlygas ir reikalavimus, taikomus kiekvienoje valstybėje narėje: - Bulgarijos pilietybės darbuotojams, teisėtai samdomiems valstybės narės teritorijoje, pilietybės pagrindu neturi būti taikoma jokia diskriminacija darbo sąlygų, atlyginimo ar atleidimo atžvilgiu palyginti su savo piliečiais, - valstybės narės teritorijoje teisėtai samdomo darbuotojo, išskyrus sezoninius darbuotojus ir darbuotojus, atvykstančius pagal dvišalius susitarimus 42 straipsnyje nurodyta prasme, jei tokiuose susitarimuose nėra numatyta kitaip, teisėtai kartu gyvenantis sutuoktinis ir vaikai turi teisę dalyvauti tos valstybės narės darbo rinkoje tuo laikotarpiu, kuriam darbuotojas turi leidimą dirbti. 2. Bulgarija, atsižvelgdama į tos šalies sąlygas ir reikalavimus, šio straipsnio 1 dalyje nurodytą režimą taiko darbuotojams, kurios nors valstybės narės piliečiams, kurie teisėtai dirba jos teritorijoje, ir jų sutuoktiniams bei vaikams, kurie teisėtai gyvena toje teritorijoje. 39 straipsnis 1. Siekiant koordinuoti Bulgarijos pilietybės darbuotojų, teisėtai samdomų kurios nors valstybės narės teritorijoje ir jų šeimos narių, teisėtai ten gyvenančių, socialinio draudimo sistemas ir atsižvelgiant į toje valstybėje narėje taikomas sąlygas ir reikalavimus; - visi tokių darbuotojų draudimo, samdomo darbo ar gyvenamosios vietos laikotarpiai įvairiose valstybėse narėse sudedami senatvės ir invalidumo pensijų ar rentų, mirties ir tokių darbuotojų bei jų šeimos narių medicinos priežiūros tikslais, - visos pensijos ar rentos dėl senatvės, mirties, nelaimingo atsitikimo darbe ar profesinės ligos ir dėl jos sukelto invalidumo, išskyrus išmokas, nepriklausančias nuo įmokų be darbdavio įmokų, pervedamos laisvai, taikant valstybės narės ar valstybių narių įstatymuose numatytus mokesčius, - aptariamieji darbuotojai gauna šeimos pašalpą pirmiau apibrėžtiems savo šeimos nariams. 2. Darbuotojams, kurie yra kurios nors valstybės narės piliečiai ir teisėtai dirba jos teritorijoje, bei jų šeimoms, teisėtai ten gyvenančioms, Bulgarija taiko režimą, panašų į tą, kuris yra nurodytas šio straipsnio 1 dalies antroje ir trečioje įtraukose. 40 straipsnis 1. Asociacijos taryba sprendimu priima atitinkamas nuostatas 39 straipsnyje nustatytiems tikslams įgyvendinti. 2. Asociacijos taryba sprendimu nustato išsamias administracinio bendradarbiavimo taisykles, numatančias šio straipsnio 1 dalyje minėtų nuostatų būtiną valdymą ir kontrolės garantijas. 41 straipsnis Asociacijos tarybos pagal 40 straipsnis priimtos nuostatos neturi įtakos teisėms ir pareigoms pagal dvišalius susitarimus, siejančius Bulgariją ir valstybes nares, kai tie susitarimai numato Bulgarijos ar valstybių narių piliečiams palankesnį režimą. 42 straipsnis 1. Atsižvelgiant į darbo rinkos padėtį valstybėje narėje, į jos įstatymus ir joje galiojančias taisykles darbuotojų judėjimo srityje: - galiojančios lengvatos įsidarbinti, suteiktos Bulgarijos darbuotojams pagal dvišalius susitarimus, turėtų būti išlaikytos ir, jei galima, pagerintos, - kitos valstybės narės su palankumu apsvarsto galimybę sudaryti panašius susitarimus. 2. Asociacijos taryba apsvarsto galimybes suteikti kitus pagerinimus, įskaitant lengvatas gauti profesinį pasirengimą, pagal valstybėse narėse galiojančias taisykles bei procedūras ir atsižvelgdama į darbo rinkos padėtį valstybėse narėse ir Bendrijoje. 43 straipsnis Antrojo etapo, minėto 7 straipsnyje, metu arba anksčiau, jei taip bus nuspręsta, Asociacijos taryba ištiria tolesnius būdus, kaip pagerinti darbuotojų judėjimą, atsižvelgdama, inter alia, į socialinę ir ekonominę padėtį bei reikalavimus Bulgarijoje ir užimtumo padėtį Bendrijoje. Asociacijos taryba pateikia tuo tikslu rekomendacijas. 44 straipsnis Siekdama palengvinti darbo išteklių, susiformavusių dėl ekonominės pertvarkos, pertvarką Bulgarijoje, Bendrija teikia techninę pagalbą tinkamai socialinio draudimo sistemai sukurti Bulgarijoje, kaip nurodyta 89 straipsnyje. II SKYRIUS Įsisteigimas 45 straipsnis 1. Kiekviena valstybė narė nuo šio susitarimo įsigaliojimo Bulgarijos įmonių ir piliečių įsisteigimui bei jos teritorijoje įsisteigusių Bulgarijos įmonių ir piliečių veiklai taiko režimą, kuris yra ne mažiau palankus už tą režimą, kurį ji taiko savo pačios įmonėms ir piliečiams, išskyrus XVIa priede aprašytas sritis. 2. Bulgarija: i) nuo šio Susitarimo įsigaliojimo Bulgarija Bendrijos įmonių ir piliečių įsisteigimui bei jos teritorijoje įsisteigusių Bendrijos įmonių ir piliečių veiklai taiko režimą, kuris yra ne mažiau palankus už tą režimą, kurį ji taiko savo pačios įmonėms ir piliečiams, išskyrus XVb ir XVc prieduose aprašytas sritis, kurioms toks režimas taikomas ne vėliau kaip pereinamojo laikotarpio, nurodyto 7 straipsnyje, pabaigoje; ii) nuo šio susitarimo įsigaliojimo Bulgarija Bendrijos įmonių ir piliečių ekonominei veiklai Bulgarijoje taiko režimą, kuris yra ne mažiau palankus už tą režimą, kurį ji taiko savo pačios įmonėms ir piliečiams. 3. Šio straipsnio 2 dalies nuostatos netaikomos XVd nurodytoms sritims. 4. Pereinamojo laikotarpio, minėto šio straipsnio 2 dalies i punkte, metu Bulgarija nepriima jokių naujų nuostatų ar priemonių, kurios nustatytų diskriminaciją Bendrijos įmonių ir piliečių įsisteigimui jos teritorijoje palyginti su jos pačios įmonėmis ir nacionaliniais subjektais. 5. Šiame susitarime a) įsisteigimas – tai: i) piliečių atžvilgiu: teisė pradėti ir vykdyti ekonominę veiklą kaip savarankiškai dirbantis asmuo bei įsteigti ir valdyti įmones, visų pirma įmones, kurias jie faktiškai kontroliuoja. Į piliečių savarankišką darbą ir verslo įmones neįeina darbo ieškojimas ir įsidarbinimas kitos Šalies darbo rinkoje, ir toks darbas ir įmonės nesuteikia teisės dalyvauti kitos Šalies darbo rinkoje. Šio skyriaus nuostatos netaikomos tiems asmenims, kurie nėra tik savarankiškai dirbantys asmenys; ii) įmonių atžvilgiu: teisė pradėti ir vykdyti ekonominę veiklą, steigiant ir valdant dukterines įmones, filialus ir atstovybes; b) įmonės dukterinė įmonė – tai įmonė kurią faktiškai kontroliuoja pirmoji įmonė; c) į ekonominę veiklą visų pirma įeina pramoninio pobūdžio veikla, komercinio pobūdžio veikla, amatininkų veikla ir profesinė veikla. 6. 2 straipsnio i punkte nurodyto pereinamo laikotarpio metu Asociacijos taryba reguliariai tiria galimybes, kaip pagreitinti nacionalinio režimo suteikimą XVb ir XVc prieduose minėtuose sektoriuose ir XVd priede išvardytas sritis ir klausimus įtraukti į šio straipsnio 2 dalies i punkto taikymo sritį. Asociacijos tarybos sprendimu gali būti priimtos šių priedų pataisos. Pasibaigus 2 dalies i punkte minėtam pereinamajam laikotarpiui, Asociacijos taryba išimties tvarka Bulgarijos prašymu ir atsiradus būtinybei gali nuspręsti pratęsti tam tikram ribotam laikui tų pereinamųjų laikotarpių trukmę kai kurioms sritims ir XVb ir XVc prieduose išvardytiems klausimams. 46 straipsnis 1. Atsižvelgdama į 45 straipsnio nuostatas, išskyrus finansines paslaugas, aprašytas XVb priede, kiekviena Šalis gali reguliuoti įmonių ir piliečių įsisteigimą ir veiklą savo teritorijoje, jei tokios reguliavimo taisyklės nediskriminuoja kitos Šalies įmonių ir piliečių palyginti su savo įmonėmis ir piliečiais. 2. Finansinių paslaugų, aprašytų XVb priede, atžvilgiu šis susitarimas nepažeidžia Šalių teisės priimti priemones, būtinas Šalies pinigų politikai vykdyti arba atsargumo sumetimais, siekiant užtikrinti investuotojų, indėlininkų, polisų turėtojų arba asmenų, kurių atžvilgiu veikiama patikos teise, apsaugą, arba užtikrinti finansinės sistemos vientisumą ir stabilumą. Šios priemonės netaiko jokios diskriminacijos pilietybės pagrindu kitos Šalies įmonėms ir piliečiams palyginti su savo įmonėmis ir piliečiais. 47 straipsnis Kad Bendrijos ir Bulgarijos piliečiams būtų lengviau pradėti ir vykdyti reguliuojamą profesinę veiklą atitinkamai Bulgarijoje ir Bendrijoje, Asociacijos taryba ištiria, kokių priemonių reikia imtis, kad būtų numatytas abipusis kvalifikacijų pripažinimas. Tuo tikslu ji gali imtis visų būtinų priemonių. 48 straipsnis 46 straipsnio nuostatos nekliudo Šaliai taikyti tam tikras taisykles, susijusias su kitos Šalies įmonių filialų ir atstovybių, kurios nėra registruotos kaip juridiniai asmenys jos teritorijoje, steigimu ir veikla jos teritorijoje, nes tos taisyklės yra pateisinamos tuo, kad tokie filialai ir atstovybės teisiškai ir techniškai skiriasi nuo įmonių filialų ir atstovybių kurios yra registruotos kaip juridiniai asmenys jos teritorijoje, arba finansinių paslaugų atveju tos taisyklės yra pateisinamos atsargumo sumetimais. Skirtumas neturi siekti toliau nei absoliučiai būtina dėl tokių teisinių ir techninių skirtumų arba finansinių paslaugų atveju, aprašytų XVb priede, – dėl atsargumo sumetimų. 49 straipsnis 1. Šiame susitarime "Bendrijos įmonė" ir "Bulgarijos įmonė" – tai atitinkamai bendrovė ar įmonė, įsteigta atitinkamai pagal kurios nors valstybės narės ar Bulgarijos įstatymus ir turinti savo registruotą būstinę, centrinę administraciją arba pagrindinę veiklos vietą Bendrijos ar atitinkamai Bulgarijos teritorijoje. Tačiau jei bendrovė ar įmonė, įsteigta pagal kurios nors valstybės narės ar atitinkamai pagal Bulgarijos įstatymus, Bendrijos ar Bulgarijos teritorijoje turi tik savo registruotą būstinę, jos veikla turi būti realiais ir nuolatiniais ryšiais susijusi su viena iš valstybių narių arba atitinkamai su Bulgarija. 2. Tarptautinio jūrų transporto srityje valstybių narių arba Bulgarijos nacionalinei laivybos įmonei, įsteigtai už Bendrijos ar Bulgarijos ribų, kurią kontroliuoja valstybės narės arba atitinkamai Bulgarijos piliečiai, taip pat taikomos šio skyriaus arba šios antraštinės dalies III skyriaus nuostatos, jei jų laivai yra registruoti toje valstybėje narėje arba atitinkamai Bulgarijoje pagal jų atitinkamus įstatymus. 3. Šiame susitarime Bendrijos arba Bulgarijos pilietis – tai fizinis asmuo, kuris yra vienos iš valstybių narių arba Bulgarijos pilietis. 4. Šio susitarimo nuostatos nekliudo kiekvienai Šaliai taikyti bet kurias priemones, būtinas tam, kad, pasinaudojant šio susitarimo nuostatomis, nebūtų apeinamos jos priemonės dėl trečiųjų šalių galimybės patekti į jos rinką. 50 straipsnis Šiame susitarime finansinės paslaugos – tai veikla, aprašyta XVb priede. Asociacijos Tarybos gali praplėsti ir pakeisti XVb priedo taikymo sritį. 51 straipsnis Per pirmuosius penkerius metus nuo šio susitarimo įsigaliojimo 7 straipsnyje nustatyto pereinamojo laikotarpio metu XVb ir XVc prieduose nurodytiems sektoriams Bulgarija gali pradėti taikyti nuo šio skyriaus nukrypstančias priemones, susijusias su Bendrijos įmonių ir piliečių steigimusi, jei tam tikros pramonės šakos: - yra restruktūrizuojamos, arba - susiduria su rimtais sunkumais, ypač kai Bulgarijoje jie sukelia rimtas socialines problemas, arba - praranda Bulgarijos įmonių ar piliečių rinkos dalį tam tikrame Bulgarijos sektoriuje arba pramonės šakoje, ar toji dalis labai sumažėja, arba - yra naujai besikuriančios pramonės šakos Bulgarijoje. Tokios priemonės: i) nustoja būti taikomos vėliausiai penktųjų metų nuo šio susitarimo įsigaliojimo pabaigos; ir ii) turi būti pagrįstos ir būtinos padėčiai atitaisyti; ir iii) turi būti susijusios tik su įmonėmis Bulgarijoje, kurios bus sukurtos po tokių priemonių įsigaliojimo, o pradėjus taikyti tokias priemones, Bendrijos įmonės ir piliečiai, įsisteigę Bulgarijoje prieš tokios priemonę taikymą, neturi būti diskriminuojami palyginti su Bulgarijos įmonėmis ir piliečiais. Išimties tvarka, Bulgarijos prašymu ir prireikus, Asociacijos Taryba tam tikram sektoriui gali nutarti pratęsti i įtraukoje minėtą laikotarpį tam tikrą ribotą laiką, kuris negali būti ilgesnis už 7 straipsnyje minėtą pereinamąjį laikotarpį. Kurdama ir taikydama tokias priemones, Bulgarija visais įmanomais atvejais Bendrijos įmonėms ir piliečiams taiko privileginį režimą ir jokiu būdu netaiko režimo, kuris yra mažiau palankus už režimą, taikomą bet kurios trečiosios šalies įmonėms ar piliečiams. Prieš pradėdama taikyti tokias priemones, Bulgarija konsultuojasi su Asociacijos Taryba; tokios priemonės įsigalioja tik po mėnesio nuo tos dienos, kai Asociacijos Tarybai pranešamos konkrečios priemonės, kurias Bulgarija ketina pradėti taikyti, išskyrus atvejus, kai dėl neatitaisomos žalos grėsmės būtina imtis skubių priemonių; tokiu atveju su Asociacijos Taryba Bulgarija pradeda konsultacijas tuoj pat po to, kai pradeda taikyti tokias priemones. Pasibaigus penktiesiems metams nuo šio susitarimo įsigaliojimo, Bulgarija tokias priemones gali pradėti taikyti tik su Asociacijos Tarybos leidimu ir jos nustatytomis sąlygomis. 52 straipsnis 1. Šio skyriaus nuostatos netaikomos oro transporto paslaugoms, vidaus vandenų transporto paslaugoms ir jūrų kabotažo transporto paslaugoms. 2. Asociacijos Taryba gali teikti rekomendacijas,kaip pagerinti steigimąsi ir veiklą srityse, kurioms taikoma šio straipsnio 1 dalis. 53 straipsnis 1. Nepaisant šios antraštinės dalies I skyriaus, Bulgarijos ir atitinkamai Bendrijos suteiktų įsisteigimo teisių gavėjai turi teisę samdyti arba pasirūpinti, kad pagal įsisteigimo šalies įstatymus vienas iš jų filialų samdytų Bulgarijos ir atitinkamai Bendrijos teritorijoje darbuotojus, kurie yra Bendrijos valstybių narių ir atitinkamai Bulgarijos piliečiai, jei tokie darbuotojai yra labai svarbus personalas, apibrėžtas šio straipsnio 2 dalyje, ir jei juos samdo išimtinai tik tokių teisių gavėjai ar jų filialai. Tokių darbuotojų gyvenimo ir darbo leidimai galioja tik tokio darbo laikotarpiu. 2. Įmonės ar filialo, toliau – organizacijos, steigimo teisių gavėjų svarbus personalas – tai: a) organizacijos vyresnieji darbuotojai, kurie iš esmės vadovauja organizacijai ir kuriuos prižiūri bei kuriems nurodymus duoda iš esmės direktorių valdyba arba bendrovės akcininkai, įskaitant: - darbuotojus, vadovaujančius organizacijai arba jos skyriui ar poskyriui, - darbuotojus, prižiūrinčius arba kontroliuojančius kitų priežiūros darbuotojų, profesionalų ar vadovaujančių darbuotojų darbą, - darbuotojus, kurie turi teisę asmeniškai samdyti ir atleisti arba rekomenduoti samdyti ir atleisti darbuotojus ir atlikti kitą personalo vadovavimo darbą; b) organizacijos samdomi asmenys, turintis aukštas ar neįprastas: - kvalifikacijas, atitinkančias darbo tipą arba amatą, kuris reikalauja specialių technikos žinių, - žinias, svarbias organizacijos paslaugoms, mokslinių tyrimų įrangai, metodams ar vadovavimui. Tokiems darbuotojams gali priklausyti akredituotų profesijų nariai, bet jais svarbus personalas neapsiriboja. Kiekvienas toks darbuotojas turi būti išdirbęs atitinkamoje organizacijoje bent metus prieš nutraukiant darbo santykius su organizacija. 54 straipsnis 1. Šio skyriaus nuostatos taikomos, atsižvelgiant į apribojimus, kurie yra pateisinami viešosios politikos, viešojo saugumo ir visuomenės sveikatos motyvais. 2. Jos netaikomos veiklai, kuri kiekvienos Šalies teritorijoje yra susijusi, nors ir retkarčiais su oficialios valdžios vykdymu. 55 straipsnis Šio skyriaus ir šios antraštinės dalies III skyriaus nuostatos yra taikomos įmonėms, kurias bendrai kontroliuoja ar kurios bendrai priklauso Bulgarijos įmonėms ar piliečiams ir Bendrijos įmonėms ar piliečiams. III SKYRIUS Bendrijos ir Bulgarijos tarpusavio paslaugų teikimas 56 straipsnis 1. Šalys įsipareigoja pagal šio skyriaus nuostatas imtis būtinų priemonių, kad Bendrijos ir Bulgarijos įmonėms ir piliečiams būtų laipsniškai leidžiama teikti paslaugas asmenims, kurie yra ne toje Šalyje, kurioje jos yra įsisteigusios, o kitoje Šalyje, atsižvelgiant į paslaugų sektorių raidą Šalyse. 2. Kartu su šio straipsnio 1 dalyje minėtu liberalizavimo procesu ir atsižvelgdamos į 59 straipsnio 1 dalį, Šalys leidžia laikiną judėjimą fiziniams asmenims, kurie teikia paslaugą arba kurie dirba pas paslaugų teikėją kaip svarbūs 53 straipsnio 2 dalyje apibrėžti darbuotojai, įskaitant fizinius asmenis, kurie yra Bendrijos ar Bulgarijos įmonės ar piliečio atstovai ir laikinai nori įvažiuoti į kitą Šalį vesti derybas dėl paslaugų pardavimo arba sudaryti susitarimus parduoti to paslaugų teikėjo vardu paslaugas, kai tokie atstovai patys nedalyvauja tiesioginiame paslaugų pardavime plačiajai visuomenei arba patys neteikia paslaugų. 3. Asociacijos Taryba imasi būtinų priemonių laipsniškai įgyvendinti šio straipsnio 1 dalies nuostatas. 57 straipsnis Bendrijos ir Bulgarijos tarpusavio transporto paslaugų teikimo srityje vietoj 56 straipsnio nuostatų taikomos šios nuostatos: 1. Tarptautinio jūrų transporto srityje Šalys įsipareigoja veiksmingai taikyti nevaržomos prieigos prie rinkų ir eismo vykdymo komerciniu pagrindu principą. a) Minėta nuostata nepažeidžia teisių ir pareigų pagal Jungtinių Tautų Lainerių konferencijų elgesio kodą, kurį šiam susitarimui taiko viena ar kita Susitariančioji Šalis. Konferencijai nepriklausantys laineriai gali laisvai konkuruoti su konferencija, jei jie laikosi sąžiningos konkurencijos komerciniu pagrindu. b) Šalys patvirtina savo įsipareigojimą išlaikyti laisvos konkurencijos aplinką kaip esminį prekybos sausomis ir skystomis nefasuotomis prekėmis bruožą. 2. Taikydamos šio straipsnio 1 dalies principus, Šalys: a) būsimuose dvišaliuose susitarimuose su trečiosiomis šalimis nenumato krovinių vežimo dalijimo straipsnio, išskyrus išimtines aplinkybes, kai laivybos kompanijos iš vienos ar kitos šio Susitarimo Šalies kitokiu atveju neturėtų galimybės prekybos tikslais plaukioti į atitinkamą šalį ir iš jos; b) draudžia sausų ir skystų didmenų vežimo dalijimąsi būsimuose dvišaliuose susitarimuose; c) įsigaliojus šiam Susitarimui, panaikina visas vienašales priemones, administracines, technines ir kitas kliūtis, kurios galėtų turėti varžantį ar diskriminacinį poveikį laisvam paslaugų teikimui tarptautinio jūrų transporto srityje. 3. Siekiant užtikrinti koordinuotą ir pažangų Šalių tarpusavio transporto liberalizavimą, pritaikytą jų tarpusavio prekybos poreikiams, abipusės rinkos prieigos sąlygoms oro transporte ir sausumos transporte taikomi specialūs transporto susitarimai, dėl kurių Šalys derasi įsigaliojus šiam Susitarimui. 4. Prieš sudarydamos šio straipsnio 3 dalyje minėtus susitarimus, Šalys nesiima priemonių ar veiksmų, kurie turi labiau varžantį ar diskriminacinį poveikį nei šio susitarimo įsigaliojimo išvakarėse buvusi padėtis. 5. Pereinamuoju laikotarpiu, Bulgarija laipsniškai pritaiko savo įstatymus, įskaitant administracines, technines ir kitas taisykles, prie Bendrijos įstatymų, galiojusių bet kuriuo metu oro ir vidaus transporto srityje, jei tai tarnauja liberalizavimo tikslams ir abipusei Šalių prieigai prie rinkų ir palengvina keleivių ir krovinių judėjimą. 6. Vykstant bendrai šio skyriaus tikslų įgyvendinimo pažangai, Asociacijos Taryba tiria būdus, kaip sukurti sąlygas, būtinas oro ir sausumos transporto paslaugų laisvei didinti. 58 straipsnis 54 straipsnio nuostatos taikomos klausimams, kurie patenka į šio skyriaus taikymo sritį. IV SKYRIUS Bendrosios nuostatos 59 straipsnis 1. Taikant šio Susitarimo IV antraštinę dalį, jokia šio Susitarimo nuostata nekliudo Šalims taikyti savo įstatymus ir kitus teisės aktus dėl įvažiavimo į šalį ir buvimo joje, darbo, darbo sąlygų ir fizinių asmenų įsisteigimo bei paslaugų teikimo, jei, tai darydamos, jos netaiko tų įstatymų taip, kad panaikintų ar sumažintų tą naudą, kurią bet kuri iš Šalių turi pagal kurios nors šio Susitarimo konkrečios nuostatos sąlygas. Minėta nuostata nepažeidžia 54 straipsnio taikymo. 2. IV antraštinės dalies II, III ir IV skyriaus nuostatos koreguojamos Asociacijos Tarybos sprendimu, atsižvelgiant į Urugvajaus raunde vykstančių derybų dėl paslaugų rezultatus, visų pirma siekiant užtikrinti, kad nei pagal vieną šio Susitarimo nuostatą viena Šalis kitai Šaliai netaiko mažiau palankaus režimo už tą režimą, kuris bus suteikiamas pagal būsimo Bendrojo susitarimo dėl prekybos ir paslaugų (GATS) nuostatas. Laukiant Bulgarijos prisijungimo prie būsimojo GATS susitarimo, nekliudydama jokiems Asociacijos tarybos sprendimams: (i) Bendrija Bulgarijos bendrovėms ir nacionaliniams subjektams taiko ne mažiau palankų režimą nei režimas, kuris pagal būsimą GATS susitarimą yra taikomas kitų šio susitarimo šalių narių bendrovėms ir nacionaliniams subjektams; (ii) Bulgarija Bendrijos bendrovėms ir nacionaliniams subjektams taiko ne mažiau palankų režimą nei režimas, kurį Bulgarija taiko trečiosioms šalims. 3. Pereinamuoju laikotarpiu, minėtu 7 straipsnyje, laikoma, kad Bulgarijos viešosios pagalbos nesuteikimas Bulgarijoje įsisteigusioms Bendrijos įmonėms ir piliečiams viešojo švietimo paslaugų, sveikatos priežiūros ir socialinių bei kultūros paslaugų srityje, atitinka IV antraštinės dalies nuostatas ir V antraštinėje dalyje minėtas konkurencijos taisykles. V ANTRAŠTINĖ DALIS MOKĖJIMAI, KAPITALAS, KONKURENCIJA IR KITOS EKONOMINĖS NUOSTATOS, ĮSTATYMŲ DERINIMAS I SKYRIUS Einamieji mokėjimai ir kapitalo judėjimas 60 straipsnis Šalys įsipareigoja leisti mokėjimus laisvai konvertuojama valiuta pagal mokėjimų balanso einamąją sąskaitą tokiu mastu, kokiu sandoriai, kurių pagrindu atliekami mokėjimai, yra susiję su prekių, paslaugų ar asmenų judėjimu tarp Šalių, kuris yra liberalizuotas pagal šį Susitarimą. 61 straipsnis 1. Sandorių pagal mokėjimų balanso kapitalo sąskaitą atveju valstybės narės ir Bulgarija nuo šio Susitarimo įsigaliojimo įsipareigoja užtikrinti laisvą kapitalo judėjimą, susijusį su tiesioginėmis investicijomis į įmones, sudarytas pagal priimančiosios šalies įstatymus ir investicijomis pagal IV antraštinės dalies II skyrių, šių investicijų bei iš jų gauto pelno likvidavimą ar repatriaciją. Nepaisant pirmesnės nuostatos, toks laisvas judėjimas, likvidavimas ir repatriacija visoms investicijoms, susijusioms su Bendrijos piliečių įsisteigimu pagal IV antraštinės dalies II skyrių kaip savarankiškai dirbantys asmenys, užtikrinami iki pirmojo etapo, minėto 7 straipsnyje, pabaigos. 2. Nepažeisdamos šio straipsnio 1 dalies, valstybės narės nuo šio Susitarimo įsigaliojimo ir Bulgarija nuo šio Susitarimo įsigaliojimo penktųjų metų pabaigos netaiko jokių naujų užsienio valiutos apribojimų kapitalo judėjimui ir su juo susijusiems einamiesiems mokėjimams tarp Bendrijos ir Bulgarijos rezidentų ir nesugriežtina galiojančių priemonių. 3. 1 ir 2 dalies nuostatos Bulgarijai nekliudo Bulgarijos nacionaliniams subjektams ir bendrovėms taikyti investicijų užsienyje apribojimų. Tačiau jos neturi poveikio investicijų likvidavimui ar repatrijavimui Bulgarijoje ir bet kokiam iš to gaunamam pelnui. 4. Šalys konsultuojasi, stengdamosi palengvinti kapitalo judėjimą tarp Bendrijos ir Bulgarijos, kuris skatintų šio Susitarimo tikslus. 62 straipsnis 1. Penkerius metus nuo šio Susitarimo įsigaliojimo Šalys imasi priemonių, kurios leidžia sukurti sąlygas, būtinas, kad laipsniškai Bendrijos taisyklės būtų pradėtos taikyti laisvam kapitalo judėjimui. 2. Iki penktųjų metų nuo šio Susitarimo įsigaliojimo pabaigos Asociacijos Taryba ištiria būdus, kaip galėtų būti pradėtos taikyti visos išsamios Bendrijos taisyklės dėl kapitalo judėjimo. 63 straipsnis Remdamasi šio skyriaus nuostatomis ir nepaisydama 65 straipsnio nuostatų, kol Bulgarijos valiuta netaps visiškai konvertabili, kaip apibrėžta Tarptautinio valiutos fondo (TVF) VIII straipsnyje, Bulgarija išimtinėmis aplinkybėmis gali taikyti valiutos keitimo apribojimus, susijusius su trumpalaikių ar vidutinės trukmės kreditų suteikimu ar ėmimu, tokiu mastu, kokiu tokie apribojimai yra taikomi Bulgarijai už tokių kreditų suteikimą ir kokiu jie yra leidžiami pagal TVF nustatytą Bulgarijos statusą. Bulgarija taiko šiuos apribojimus be jokios diskriminacijos. Jie taikomi taip, kad kuo mažiau trikdytų šį Susitarimą. Bulgarija nedelsdama praneša Asociacijos Tarybai apie tokių priemonių įvedimą ir visus jų pokyčius. II SKYRIUS Konkurencija ir kitos ekonominės nuostatos 64 straipsnis 1. Toliau nurodyti dalykai yra nesuderinami su tinkamu šio Susitarimo veikimu tokiu mastu, kokiu jie gali daryti poveikį Bendrijos ir Bulgarijos tarpusavio prekybai: i) visi susitarimai tarp įmonių, įmonių asociacijų nutarimai ir tarpusavyje suderinta kartelinė praktika, kurie siekia konkurencijos prevencijos, apribojimo ar iškraipymo ir to pasiekia; ii) piktnaudžiavimas vienos ar kelių įmonių dominuojančia padėtimi visoje Bendrijos ar Bulgarijos teritorijoje ar didelėje jos dalyje; iii) bet kuri viešoji pagalba, kuri iškraipo ar grasina iškraipyti konkurenciją, suteikdama palankias sąlygas tam tikroms įmonėms ar tam tikrų prekių gamybai. 2. Bet kokia praktika, prieštaraujanti šiam straipsniui, vertinama, remiantis kriterijais, kuriuos suformuoja Europos ekonominės bendrijos steigimo sutarties 85, 86 ir 92 straipsnių taisyklių taikymas. 3. Asociacijos Taryba per trejus metus nuo šio Susitarimo įsigaliojimo priima taisykles, būtinas šio straipsnio 1 ir 2 dalies įgyvendinimui. 4. a) Taikydamos šio straipsnio 1 dalies iii punkto nuostatas, Šalys pripažįsta, kad per penkerius metus nuo šio Susitarimo įsigaliojimo bet kokia Bulgarijos suteikta viešoji pagalba bus vertinama, atsižvelgiant į tai, kad Bulgarija laikoma tokia sritimi, kuri atitinka tas Bendrijos sritis, kurios yra aprašytos Europos ekonominės bendrijos steigimo sutarties 92 straipsnio 3 dalies a punkte. Asociacijos Taryba, atsižvelgdama į Bulgarijos ekonominę padėtį, nusprendžia, ar tas laikotarpis turėtų būti pratęstas dar penkeriems metams. b) Kiekviena Šalis užtikrina skaidrumą viešosios pagalbos srityje, kasmet kitai Šaliai pranešdama, inter alia, apie visą suteiktos pagalbos sumą ir jos paskirstymą bei kitos Šalies prašymu pateikdama informaciją apie pagalbos schemas. Vienos Šalies prašymu kita Šalis teikia informaciją apie konkrečius atskirus viešosios pagalbos atvejus. 5. III antraštinės dalies II ir III skyriuose minėtų produktų atveju: - šio straipsnio 1 dalies iii punktas netaikomas, - bet kokia praktika, prieštaraujanti šio straipsnio 1 dalies I punktui, vertinama pagal Bendrijos nustatytus kriterijus remiantis Europos ekonominės bendrijos steigimo sutarties 42 ir 43 straipsniais ir visų pirma kriterijais, nustatytas Tarybos reglamente Nr. 26/1962. 6. Jei Bendrija ar Bulgarija mano, kad tam tikra praktika yra nesuderinama su šio straipsnio 1 dalies sąlygomis ir: - ji nepakankamai sprendžiama pagal įgyvendinimo taisykles, minėtas šio straipsnio 3 dalyje, arba - jei tokių taisyklių nėra ir jei tokia praktika gresia rimtais kitos Šalies interesų pažeidimais ar rimta materialia žala jos vidaus pramonei, įskaitant jos paslaugų pramonę, ji gali imtis priemonių, pasikonsultavusi su Asociacijos Taryba, arba praėjus 30 dienų nuo klausimo pateikimo tokioms konsultacijoms. Su šio straipsnio 1 dalies iii punktu nesuderinamos praktikos atveju tokių priemonių, kai joms taikomas Bendrasis susitarimas dėl tarifų ir prekybos, galima imtis, tik laikantis procedūrų ir sąlygų, kurias nustato Bendrasis susitarimas dėl tarifų ir prekybos ir kiti atitinkami dokumentai, dėl kurių yra susitarta pagal tą susitarimą ir kurie taikomi Šalių tarpusavio santykiuose. 7. Nepaisydamos jokių priešingų nuostatų, priimtų pagal šio straipsnio 3 dalį, Šalys keičiasi informacija, atsižvelgdamos į apribojimus dėl profesinės ir verslo paslapties reikalavimų. 8. Šis straipsnis netaikomas produktams, kuriems taikomas Europos anglių ir plieno bendrijos steigimo sutarties 2 protokolas. 65 straipsnis 1. Šalys stengiasi netaikyti apribojamųjų priemonių, įskaitant priemones, susijusias su importu mokėjimų balanso tikslais. Jei tokios priemonės pradedamos taikyti, jas pradėjusi taikyti Šalis kitai Šaliai pateikia jų panaikinimo tvarkaraštį. 2. Kai viena ar kelios valstybės narės ar Bulgarija susiduria su rimtais mokėjimų balanso sunkumais, arba kai gresia tokie sunkumai, Bendrija arba atitinkamai Bulgarija gali, laikydamasi pagal Bendrąjį susitarimą dėl tarifų ir prekybos nustatytų sąlygų, priimti apribojamąsias priemones, įskaitant su importu susijusias priemones, kurios turi būti ribotos trukmės ir nesiekti toliau, nei būtina mokėjimų balanso padėčiai atitaisyti. Bendrija arba atitinkamai Bulgarija nedelsdamos apie tai praneša kitai Šaliai. 3. Bet kurios apribojamosios priemonės netaikomos pervedimams, susijusiems su investicijomis ir visų pirma su investuotų ar pakartotinai investuotų sumų repatriacija bei su bet kokiomis iš jų gautomis įplaukomis. 66 straipsnis Asociacijos Taryba užtikrina, kad viešosioms įmonėms ir įmonėms, kurioms yra suteiktos specialiosios ar išimtinės teisės, nuo trečiųjų metų po šio Susitarimo įsigaliojimo šis Susitarimas būtų taikomas, remiantis Europos ekonominės bendrijos steigimo sutarties principais (ypač verslininkų sprendimo laisvės principas), visų pirma 90 straipsniu, ir Europos saugumo ir bendradarbiavimo konferencijos susitikimo, vykusio 1990 m. balandžio mėnesį Bonoje, baigiamojo dokumento principais. 67 straipsnis 1. Bulgarija ir toliau gerina intelektinės, pramoninės ir komercinės nuosavybės teisių apsaugą, kad iki penktųjų metų nuo šio Susitarimo įsigaliojimo pabaigos apsaugos lygis būtų panašus į apsaugos lygį, kuris yra Bendrijoje, įskaitant panašias tokių teisių vykdymo priemones. 2. Per tą patį laiką Bulgarija pateikia prašymą prisijungti prie 1973 m. spalio 5 d. Miuncheno konvencijos dėl Europos patentų suteikimo. Bulgarija taip pat prisijungia prie kitų daugiašalių konvencijų dėl intelektinės, pramoninės ir komercinės nuosavybės teisių (minėtų XIX straipsnio 1 dalyje), kurių Šalimis yra valstybės narės arba kurios yra valstybių narių de facto taikomos. 68 straipsnis 1. Šalys viešąsias sutartis skiria, remdamosi diskriminacijos netaikymo ir abipusiškumo principais, visų pirma siekdamos GATT tikslų. 2. Bulgarijos įmonėms, apibrėžtoms 49 straipsnyje, suteikiama galimybė dalyvauti sutarčių konkursų procedūrose Bendrijoje, pagal Bendrijos viešųjų pirkimų taisykles, taikant nuo šio Susitarimo įsigaliojimo ne mažiau palankų režimą nei režimas, kuris yra taikomas Bendrijos įmonėms. Bendrijos įmonėms, apibrėžtoms 49 straipsnyje, suteikiama galimybė dalyvauti sutarčių konkursų procedūrose Bulgarijoje, taikant ne vėliau kaip nuo pereinamojo laikotarpio, minėto 7 straipsnyje, pabaigos ne mažiau palankų režimą nei režimas, kuris yra taikomas Bulgarijos įmonėms. Bendrijos įmonės, įsteigtos Bulgarijoje pagal IV antraštinės dalies II skyriaus nuostatas antrinių įmonių forma, aprašyta 45 straipsnyje, ir forma, aprašyta 55 straipsnyje, nuo šio Susitarimo įsigaliojimo turi teisę dalyvauti sutarčių konkursuose, taikant ne mažiau palankų režimą nei režimas, kuris yra taikomas Bulgarijos įmonėms. Bendrijos įmonėms, įsteigtoms Bulgarijoje filialų ir atstovybių, aprašytų 45 straipsnyje, forma, toks režimas suteikiamas ne vėliau kaip nuo 7 straipsnyje minėto pereinamojo laikotarpio pabaigos. Asociacijos Taryba reguliariai tiria galimybę sutarčių konkursuose Bulgarijoje leisti dalyvauti visoms Bendrijos įmonėms, dar nepasibaigus pereinamajam laikotarpiui. 3. Bendrijos ir Bulgarijos tarpusavio paslaugų įsteigimui, veiklai ir teikimui, taip pat su viešųjų sutarčių vykdymu susijusiam samdomajam darbui ir darbo jėgos judėjimui taikomos 38–59 straipsnių nuostatos. III SKYRIUS Įstatymų suderinimas 69 straipsnis Šalys pripažįsta, kad Bulgarijos ekonominei integracijai į Bendriją svarbi sąlyga – Bulgarijos galiojančių ir būsimų įstatymų suderinimas su Bendrijos teisės aktais. Bulgarija stengiasi užtikrinti, kad jos įstatymai laipsniškai taptų suderinami su Bendrijos įstatymais. 70 straipsnis Įstatymų derinimas visų pirma vykdomas šiose srityse: muitų teisės, įmonių teisės, bankų teisės, įmonių apskaitos ir mokesčių, intelektinės nuosavybės, darbuotojų apsaugos darbe, socialinio saugumo, finansinių paslaugų, konkurencijos taisyklių, žmonių, gyvūnų ir augalų sveikatos ir gyvybės apsaugos, vartotojų apsaugos, netiesioginių mokesčių, techninių taisyklių ir standartų, branduolinės energijos įstatymų ir reguliavimo, transporto ir aplinkos srityse. 71 straipsnis Bendrija Bulgarijai teikia techninę pagalbą šios priemonėms įgyvendinti, į kurią, inter alia, gali įeiti: - apsikeitimas ekspertais, - ankstyvas apsikeitimas informacija, ypač apie svarbius įstatymus, - seminarų organizavimas, - mokomoji veikla, - Bendrijos teisės aktų atitinkamuose sektoriuose vertimas. VI ANTRAŠTINĖ DALIS EKONOMINIS BENDRADARBIAVIMAS 72 straipsnis 1. Bendrija ir Bulgarija nustato ekonominio bendradarbiavimo ryšius, siekdamos prisidėti prie Bulgarijos vystymosi ir augimo potencialo. Toks bendradarbiavimas stiprina jau esamus ekonominius ryšius kuo platesniais pagrindais ir siekia naudos abiem Šalims. 2. Kuriama politika ir kitos priemonės, kuriomis siekiama Bulgarijos ekonominės ir socialinės plėtros ir kurios vadovaujasi darnios plėtros principais. Tokia politika turėtų užtikrinti, kad nuo pat pradžių būtų visiškai integruoti aplinkosaugos motyvai ir kad jie būtų siejami su darnaus socialinio vystymosi reikalavimais. 3. Bendradarbiaujant pagrindinis dėmesys šiuo tikslu skiriamas visų pirma politikai ir priemonėms, susijusioms su pramone, įskaitant gavybos sektorių, investicijas, žemės ūkį, energetiką, transportą, regionų plėtrą ir turizmą. 4. Ypatingas dėmesys skiriamas priemonėms, kurios gali stiprinti bendradarbiavimą tarp vidurio ir Rytų Europos šalių, siekiant darnaus to regiono vystymosi. 73 straipsnis Pramoninis bendradarbiavimas 1. Bendradarbiavimu siekiama skatinti visų pirma: - pramoninį bendradarbiavimą tarp abiejų šalių ekonominių operatorių, svarbiausia siekiant sustiprinti privatųjį sektorių, - Bendrijos dalyvavimą Bulgarijos pastangose ir viešajame, ir privačiame sektoriuje modernizuoti ir restruktūrizuoti savo pramonę ir pereiti iš centrinio valdymo sistemos į rinkos ekonomiką tokiomis sąlygomis, kurios užtikrintų aplinkos apsaugą, - atskirų sektorių restruktūrizavimą; šiame kontekste Asociacijos taryba nagrinėja anglių ir plieno sektoriaus problemas ir gynybos pramonės pertvarkymą, - naujų įmonių steigimą tokiose srityse, kuriose yra augimo potencialas, ypač lengvosios pramonės, plataus vartojimo prekių ir paslaugų teikimo rinkos srityse, - technologijos ir pažangiosios patirties perdavimą. 2. Vykdant pramoninio bendradarbiavimo iniciatyvas, atsižvelgiama į Bulgarijos nustatytus prioritetus. Iniciatyvomis visų pirma siekiama sukurti tinkamą sistemą įmonėms, pagerinti pažangiosios patirties valdymą ir skatinti rinkų ir įmonėms taikomų sąlygų skaidrumą; į tokias iniciatyvas atitinkamais atvejais įeina techninė pagalba. 74 straipsnis Investicijų skatinimas ir apsauga 1. Bendradarbiavimu siekiama sukurti palankų privačioms vidaus ir užsienio investicijoms klimatą, nes tai yra esminė sąlyga ekonominei ir pramoninei pertvarkai Bulgarijoje. Bendradarbiavimu taip pat siekiama Bulgarijoje skatinti užsienio investicijas ir privatizaciją. 2. Konkretūs bendradarbiavimo tikslai yra šie: - siekti, kad Bulgarija sukurtų ir pagerintų teisinę sistemą, kuri yra palanki investicijoms ir jas apsaugo, - siekti, kad valstybės narės ir Bulgarija sudarytų susitarimus dvigubam pajamų apmokestinimui išvengti, - įgyvendinti tinkamas priemones kapitalo pervedimui, - toliau vykdyti dereguliavimą ir gerinti ekonominę infrastruktūrą, - keistis informacija apie investicijų galimybes, rengiant muges, parodas, prekybos savaites ir kitus renginius, - keistis informacija apie įstatymus, taisykles ir administracines praktikas, susijusias su investicijomis. 3. Bulgarija laikysis investicinių priemonių prekybinių aspektų taisyklių (TRIMs), kai tik jos bus priimtos GATT. 75 straipsnis Žemės ūkio ir pramonės standartai ir atitikties įvertinimas 1. Šalys bendradarbiauja, siekdamos sumažinti skirtumus standartizavimo ir atitikties vertinimo procedūrų srityse. 2. Šiuo tikslu, bendradarbiavimu siekiama: - padėti taikyti Bendrijos techninius reglamentus ir Europos standartus bei atitikties įvertinimo procedūras, - tinkamais atvejais siekti sudaryti susitarimus dėl abipusio pripažinimo šiose srityse, - skatinti Bulgarijos aktyvų ir reguliarų dalyvavimą specializuotų organizacijų (CEN, Cenelec, ETSI, EOTC) darbe, - remti Bulgariją Europos matavimų ir tyrimų programose, - skatinti apsikeitimą technine ir metodologine informacija, susijusia su kokybės kontrole ir gamybos procesu. 3. Bendrija Bulgarijai atitinkamais atvejais teikia techninę pagalbą. 76 straipsnis Bendradarbiavimas mokslo ir technologijos srityje 1. Šalys skatina bendradarbiavimą mokslinių tyrimų ir technologijų plėtros veikloje. Ypatingą dėmesį jos skiria: - apsikeitimui moksline ir technine informacija, susijusia su viena kitos mokslo ir technologijos politika, - jungtinių mokslinių susitikimų (seminarų ir pratybų) organizavimui, - jungtinei MT ir TP veiklai, skatinančiai mokslo pažangą ir technologijų bei pažangiosios patirties perdavimą, - mokomajai veiklai ir abiejų Šalių mokslinių darbuotojų bei specialistų mobilumo programoms, - palankios moksliniams tyrimams aplinkos kūrimui, naujos technologijos ir mokslinių tyrimų rezultatų intelektinės nuosavybei taikymui ir tinkamai apsaugai, - Bulgarijos dalyvavimui Bendrijos programose, vadovaujantis šio straipsnio 3 dalimi. Aititinkamais atvejais teikiama techninė pagalba. 2. Asociacijos Taryba nustato bendradarbiavimo plėtros atitinkamas procedūras. 3. Bendradarbiavimas pagal Bendrijos pagrindų programą mokslinių tyrimų ir technologijų plėtros srityje įgyvendinamas pagal specialias priemones, dėl kurių susiderama ir kurios priimamos kiekvienos Šalies teisine tvarka. 77 straipsnis Švietimas ir mokymas 1. Šalys bendradarbiauja, siekdamos pakelti bendrojo švietimo lygį ir profesines kvalifikacijas Bulgarijoje, jos viešajame ir privačiame sektoriuose, atsižvelgdamos į Bulgarijos prioritetus. Sudaroma institucinė sistema ir bendradarbiavimo planai (pradedant Europos mokymo fondu, kai jis bus įkurtas, ir Tempus programa). Bulgarijos dalyvavimas kitose Bendrijos programose taip pat gali būti svarstomas šiame kontekste. 2. Bendradarbiaujant, pagrindinis dėmesys skiriamas šioms sritims: - švietimo ir mokymo sistemos reformai Bulgarijoje, - pradiniam rengimui, rengimui neatsitraukus nuo darbo ir perkvalifikavimui, įskaitant viešojo ir privataus sektoriaus vykdomųjų pareigūnų ir valstybės tarnautojų rengimą visų pirma prioritetinėse srityse, kurios turi būti nustatytos, - universitetų tarpusavio bendradarbiavimui, universitetų ir įmonių bendradarbiavimui, dėstytojų, studentų, administratorių ir jaunimo mobilumui, - Europos civilizacijos studijų dėstymo atitinkamose institucijose skatinimui, - abipusiam studijų laiko ir diplomų pripažinimui, - Bendrijos ir Bulgarijos kalbų mokymui, - vertėjų raštu ir žodžiu rengimui ir Bendrijos kalbinių normų bei terminijos taikymo skatinimui. 78 straipsnis Žemės ūkio ir agropramoninis sektorius 1. Bendradarbiavimu šioje srityje siekiama modernizuoti, pertvarkyti ir privatizuoti žemės ūkį ir agropramoninį sektorių Bulgarijoje. Visų pirma juo siekiama: - sukurti privačius ūkius ir prekybos kanalus, sandėliavimo būdus, rinkodarą, valdymą ir t. t., - modernizuoti kaimo infrastruktūrą (transportą, vandens tiekimą, telekomunikacijas), - gerinti žemės ūkio planavimą ir žemėtvarką, įskaitant statybą ir miestų planavimą, - gerinti produktyvumą, kokybę ir našumą, taikant atitinkamus metodus ir produktus; mokyti ir stebėti, kaip naudojami kovos su tarša metodai, siejami su naudojamomis medžiagomis, - sukurti ir modernizuoti perdirbimo įmones ir jų rinkodaros metodus, - skatinti papildomumą žemės ūkyje, - skatinti pramoninį bendradarbiavimą žemės ūkyje ir pažangiosios patirties (know-how) mainus, ypač tarp privačių Bendrijos ir Bulgarijos sektorių, - teikiant pagalbą mokymų ir patikrinimų organizavimo srityje, plėtoti bendradarbiavimą gyvūnų ir augalų sveikatos, žemės ūkio produktų higienos (įskaitant jonizaciją), įskaitant veterinarijos teisės aktus ir patikrinimą, augalų ir fitosanitarijos teisės aktus, tam, kad būtų palaipsniui pasiektas suderinamumas su Bendrijos standartais, - plėtoti ekologiškai švarius regionus, technologijas ir augalus, - plėtoti ir skatinti veiksmingą bendradarbiavimą kokybės užtikrinimo sistemų, suderintų su Bendrijos modeliais, srityje, - skatinti integruotą kaimo plėtrą Bulgarijoje, - keistis informacija apie žemės ūkio ir teisėkūros politiką. 2. Šiais tikslais Bendrija atitinkamai teikia techninę pagalbą. 79 straipsnis Energetika 1. Vadovaudamosi rinkos ekonomikos principais ir Europos energijos chartija, Šalys bendradarbiauja ir siekia laipsniškos integracijos į energetikos rinkas Europoje, 2. Bendradarbiavimas apima, inter alia, techninę pagalbą atitinkamais atvejais šiose srityse: - energetikos politikos formulavimas ir planavimas, - energetikos sektoriaus valdymas ir mokymas, - energijos taupymo ir energijos našumo skatinimas, - energijos išteklių plėtra, - paskirstymo gerinimas ir tiekimo gerinimas bei diversifikacija, - energijos gamybos ir vartojimo poveikis aplinkai, - branduolinės energijos sektorius, - didesnis energijos rinkos atvėrimas, įskaitant dujų ir elektros tranzito lengvinimą, - elektros ir dujų sektoriai, įskaitant tiekimo tinklų sujungimo galimybės svarstymą, - energetikos infrastruktūrų modernizavimas, - įmonių bendradarbiavimo šioje srityje pagrindinių sąlygų formulavimas, į kurį gali įeiti bendrų įmonių skatinimas, - technologijos ir pažangiosios patirties perdavimas. 80 straipsnis Branduolinė sauga 1. Bendradarbiavimo tikslas – sukurti saugesnį branduolinės energijos naudojimą. 2. Bendradarbiavimas apima šias pagrindines temas: - pramonės priemonės, užtikrinančios Bulgarijos branduolinių jėgainių veikimo saugą, - galimybės truputį pakeisti atomines elektrines su VVER-440 reaktoriais įvertinimas, - branduolinių įrenginių valdymo personalo mokymo tobulinimas, - Bulgarijos įstatymų ir kitų teisės aktų dėl branduolinės saugos tobulinimas ir priežiūros institucijų bei jų išteklių stiprinimas, - branduolinė sauga, parengtis branduolinėms avarijoms ir branduolinių avarijų valdymas, - apsauga nuo spinduliuotės, įskaitant spinduliuotės stebėjimą aplinkoje, - kuro ciklų problemos ir branduolinių medžiagų saugojimas, - radioaktyvių atliekų tvarkymas, - branduolinių įrenginių uždarymas ir išmontavimas, - nukenksminimas. 3. Į bendradarbiavimą įeina apsikeitimas informacija ir patirtimi, MT ir TP veikla pagal 76 straipsnį. 81 straipsnis Aplinka 1. Šalys plėtoja ir stiprina bendradarbiavimą aplinkosaugos ir žmonių sveikatos srityse ir laiko jas prioritetu. 2. Bendradarbiavimu siekiama: - veiksmingai stebėti taršos dydžius; sukurti informacijos apie aplinkos būklę sistemą, - kovoti su vietinėmis, regioninėmis ir tolimomis oro ir vandens taršos pernašomis per valstybių sienas, - užtikrinti darnią, našią ir aplinkai nekenksmingą energijos gamybą ir naudojimą bei pramonės įmonių saugą, - tvarkyti pasienio vandens kelių, įskaitant tarpvalstybinius vandentakius, išteklius pagal tarptautinės teisės principus, ypač laikantis Konvencijos dėl tarpvalstybinių vandentakių ir tarptautinių ežerų apsaugos ir panaudojimo, - suklasifikuoti ir saugiai tvarkyti chemines medžiagas, - užtikrinti vandens kokybę, ypač vandens kelius einančius per valstybių sienas (Dunojus, Juodoji jūra), - veiksmingai užkirsti kelią ir sumažinti vandens užterštumą, ypač geriamo vandens šaltiniuose, - mažinti, perdirbti ir saugiai šalinti atliekas, įgyvendinti Bazelio konvenciją, - mažinti žemės ūkio poveikį aplinkai, dirvos eroziją ir cheminę taršą, - apsaugoti miškus ir flora bei fauną; atstatyti ekologinį stabilumą kaime, - gerinti žemėtvarką, įskaitant statybą ir miestų planavimą, - tvarkyti pakrantės zoną, - taikyti ekonominius ir fiskalinius instrumentus, - spręsti globalinius klimato pasikeitimo klausimus, - skatinti švietimą ir nuovoką aplinkos apsaugos klausimais, - įgyvendinti regionines tarptautines programas, inter alia, Dunojaus baseine ir Juodojoje jūroje. 3. Bendradarbiavimas vyksta konkrečiai: - keičiantis informacija ir ekspertais, įskaitant informaciją ir ekspertus, susijusius su švarių technologijų, - vykdant mokymo programas, - derinant įstatymus (Bendrijos standartus), vykdant jungtinę mokslinių tyrimų veiklą, reglamentų standartus, normas ir metodologiją, - bendradarbiaujant regioniniu lygiu, galbūt įskaitant jungtinių programų, ypač susijusių su tarpvalstybinių vandentakių vandens kokybės apsauga ir tvarkymu, įgyvendinimą tarptautiniu lygiu;bendradarbiaujant Europos aplinkos agentūros sistemoje, kai ji bus sukurta, - kuriant strategijas, visų pirma susijusias su globalinėmis ir klimato problemomis, - atliekant poveikio aplinkai tyrimus, - gerinant aplinkos apsaugos tvarkymą ir, inter alia, vandens tvarkymą. 4. 8 protokole nurodytos tarpvalstybinių vandentakių vandenų apsaugos ir kokybės tvarkymo nuostatos. 82 straipsnis Transportas 1. Šalys plėtoja ir stiprina bendradarbiavimą, kad Bulgarija galėtų: - pertvarkyti ir modernizuoti transportą, - gerinti keleivių ir krovinių judėjimą bei priėjimą prie transporto rinkos, šalindamos administracines, technines ir kitas kliūtis, - palengvinti Bendrijos tranzitą per Bulgariją keliais, geležinkeliais, vidaus vandens keliais ir kombinuotu transportu, - pasiekti veiklos standartų, panašų į Bendrijos veiklos standartus. 2. Į bendradarbiavimą įeina visų pirma: - ekonominio, teisinio ir techninio mokymo programos, - techninės pagalbos ir konsultacijų teikimas, pasikeitimas informacija. 3. Į bendradarbiavimą įeina šios prioritetinės sritys: - kelių transportas, įskaitant laipsnišką tranzito sąlygų lengvinimą, - geležinkelių ir oro uostų valdymas, įskaitant atitinkamų nacionalinių institucijų bendradarbiavimą, - kelių, vidaus vandenų, geležinkelių, uostų ir oro uostų infrastruktūros modernizavimas pagrindiniuose bendrų interesų maršrutuose ir transeuropiniuose keliuose, - žemėtvarka, įskaitant statybą ir miestų planavimą, - techninės įrangos tobulinimas, kad ji atitiktų Bendrijos standartus, visų pirma kelių ir geležinkelių transporto srityse, įvairiarūšiame transporte ir persiuntimuose, - nuoseklios transporto politikos, suderinamos su Bendrijos taikoma politika, kūrimas, - bendrų technologinių ir mokslinių tyrimų programų skatinimas, vadovaujantis 76 straipsniu. 83 straipsnis Telekomunikacijos, pašto paslaugos ir transliavimas 1. Šalys plėtoja ir stiprina bendradarbiavimą šioje srityje ir tuo tikslu pradeda visų pirma šią veiklą: - keičiasi informacija apie telekomunikacijas, pašto paslaugas ir transliavimo politiką, - keičiasi technine ir kita informacija ir organizuoja abiejų šalių seminarus, pratybas ir konferencijas, - vykdo mokomąją ir konsultacijų veiklą, - vykdo technologijų ir pažangiosios patirties perdavimą visais telekomunikacijų ir pašto paslaugų elementais, - rūpinasi, kad abiejų Šalių institucijos vykdytų jungtinius projektus, - skatina Europos standartus, sertifikavimo sistemas ir reguliavimo metodus, - skatina naujas ryšių galimybes, paslaugas ir įrenginius, visų pirma turinčius komercinį pritaikymą. 2. Šioje veikloje pagrindinis dėmesys skiriamas šioms prioritetinėms sritims: - taikyti ir plėtoti telekomunikacijų ir pašto paslaugų sektoriaus rinkos politiką Bulgarijoje ir teisės bei norminius aktus ir procedūras, - modernizuoti Bulgarijos telekomunikacinius tinklus ir juos integruoti į Europos ir pasaulio tinklus, - bendradarbiavimui su Europos standartizacijos struktūromis, - integracijai į transeuropines sistemas; telekomunikacijų teisinius ir reguliavimo aspektams, - telekomunikacijų, pašto ir transliavimo paslaugų valdymui naujoje ekonominėje aplinkoje: organizacinėms struktūroms, strategijai ir planavimui, pirkimų principams. 84 straipsnis Bankininkystė, draudimas, kitos finansinės paslaugos ir audito bendradarbiavimas 1. Šalys bendradarbiauja, siekdamos sukurti ir plėtoti tinkamą sistemą bankininkystės, draudimo ir finansinių paslaugų sektoriui skatinti Bulgarijoje. 2. Svarbiausios bendradarbiavimo sritys yra: - su Europos standartais suderintos veiksmingų apskaitos ir audito sistemų Bulgarijoje tobulinimas, - bankininkystės ir finansų sistemos stiprinimas ir restruktūrizavimas, - bankų ir finansinių paslaugų stebėjimo ir reguliavimo tobulinimas ir suderinimas, - terminų žodynų sudarymas, - keitimasis informacija apie galiojančius ir rengiamus įstatymus, - Bendrijos ir Bulgarijos teisės aktų rengimas ir vertimas. 3. Šiuo tikslu bendradarbiavimas apima techninės pagalbos teikimą ir mokymą. 85 straipsnis Bendradarbiavimas audito ir finansų kontrolės srityje 1. Šalys bendradarbiauja siekdamos sukurti veiksmingos finansų kontrolės ir audito sistemas Bulgarijos administraciniame aparate pagal Bendrijos standartus, metodus ir procedūras. 2. Svarbiausios bendradarbiavimo sritys yra: - apsikeitimas atitinkama informacija, susijusia su audito sistemomis, - audito dokumentacijos suvienodinimas, - mokymo ir patarėjų veikla. 3. Šiuo tikslu atitinkamais atvejais Bendrija teikia techninę pagalbą. 86 straipsnis Pinigų politika Bulgarijos valdžios institucijų prašymu, Bendrija teikia techninę pagalbą Bulgarijos pastangoms užtikrinti visišką levo konvertabilumą ir laipsniškai savo politiką suderinti su Europos pinigų sistemos politika. Čia įeina neformalus apsikeitimas informacija apie Europos pinigų sistemos principus ir funkcionavimą. 87 straipsnis Pinigų plovimas 1. Šalys bendradarbiauja, siekdamos užkirsti kelią jų finansų sistemų naudojimui pinigų iš nusikalstamų šaltinių plovimui apskritai ir svarbiausia iš narkotikų nusikalstamo verslo. 2. Į bendradarbiavimą šioje srityje įeina administracinė ir techninė pagalba, siekiant sukurti tinkamus standartus kovai su pinigų plovimu, kurie būtų tolygūs Bendrijos ir tarptautinių forumų, įskaitant Finansų operatyvinę grupę (FATF), priimtiems standartams šioje srityje. 88 straipsnis Regionų vystymas 1. Šalys stiprina tarpusavio bendradarbiavimą regionų vystymo ir žemėtvarkos srityje. 2. Šiuo tikslu gali būti taikomos visos šios priemonės: - nacionalinių, regioninių ir vietinių institucijų keitimasis informacija apie regioninę ir žemėtvarkos planavimo politiką ir atitinkamais atvejais teikia pagalbą Bulgarijai tokios politikos suformulavimui, - regioninių ir vietinių institucijų bendra veikla ekonominės plėtros srityje, - Bulgarijos pasienio su Bendrija regionų bendros plėtros nagrinėjimas, - keitimasis vizitais, siekiant ištirti bendradarbiavimo ir pagalbos galimybes, - keitimasis valstybės tarnautojais ir ekspertais, - techninės pagalbos teikimas, ypač pabrėžiant nuskriaustų vietovių vystymą, - informacijos ir patirties apsikeitimo programų sudarymas, įskaitant seminarus. 89 straipsnis Socialinis bendradarbiavimas 1. Sveikatos ir saugos srityje Šalys bendradarbiauja, siekdamos pagerinti darbuotojų sveikatos apsaugos ir saugos lygį, atsižvelgdamos į apsaugos lygį Bendrijoje. Bendradarbiavimas visų pirma apima: - techninę pagalbą, - apsikeitimą ekspertais, - įmonių bendradarbiavimą, - Informacinę, administracinę ir kitą reikiamą pagalbą teikiamą bendrovėms ir mokymo veiklą, - bendradarbiavimą sveikatos priežiūros srityje. 2. Bendradarbiaudamos užimtumo srityje Šalys dėmesį skiria visų pirma: - darbo rinkos organizavimui, - darbo paieškų modernizavimui ir profesinio orientavimo paslaugoms, - regionų pertvarkos programų planavimui ir įgyvendinimui, - vietinio užimtumo plėtros skatinimui. Bendradarbiavimas šioje srityje vyksta studijų, ekspertų paslaugų teikimo, informacijos ir mokymo forma. 3. Socialinio saugumo srityje Šalys siekia Bulgarijos socialinio saugumo sistemą priderinti prie naujos ekonominės ir socialinės padėties, visų pirma teikdamos ekspertų, informacijos ir mokymo paslaugas. 90 straipsnis Turizmas Šalys stiprina ir plėtoja tarpusavio bendradarbiavimą, kuriuo siekia: - lengvinti turizmo verslą ir, kur įmanoma, sumažinti atitinkamų formalumų, - padėti Bulgarijai privatizuojant turizmo sektorių ir parengti veiksmingą valstybinę ir bendrovių politiką siekiant sukurti optimalius administracinius ir finansinius mechanizmus tolesnei plėtrai, - didinti informacijos srautą tarptautiniais kanalais, per duomenų bazes ir t. t., - perduoti pažangiąją patirtį, organizuojant mokymą, apsikeitimus ir seminarus, - tirti bendros veiklos galimybes (tarpvalstybinius projektus, miestus dvynius ir t. t.), - keistis naujienomis ir teikti informaciją apie pagrindines bendrų interesų problemas, svarbias turizmo sektoriui. 91 straipsnis Smulkios ir vidutinės įmonės 1. Šalys siekia plėtoti ir stiprinti smulkias ir vidutines įmones (SVĮ) ir Bulgarijos bei Bendrijos SVĮ tarpusavio bendradarbiavimą. 2. Jos skatina keistis informacija ir pažangiąja patirtimi šiose srityse: - kuriant teisines, administracines, technines, mokesčių ir finansines sąlygas, būtinas SVĮ kūrimui ir plėtrai bei tarpvalstybiniam bendradarbiavimui, - teikiant specializuotas paslaugas SVĮ (vadovų mokymo, apskaitos, rinkodaros, kokybės kontrolės ir t. t.) ir stiprinant šias paslaugas teikiančias žinybas, - kuriant atitinkamus ryšius su Bendrijos operatoriais, siekiant pagerinti informacijos srautą SVĮ ir skatinant tarpvalstybinį bendradarbiavimą (pavyzdžiui, Verslo bendradarbiavimo tinklą (BC-NET), Euroinformacijos centrus, konferencijas ir t. t.). 3. Bendradarbiavimas apima techninės pagalbos teikimą, visų pirma siekiant suteikti institucinę paramą SVĮ nacionaliniu ir regioniniu lygiu finansinių, mokymo, konsultacijų, technologijos ir rinkodaros srityje. 92 straipsnis Informacija ir audiovizuoalinis sektorius 1. Bendrija ir Bulgarija imasi atitinkamų priemonių skatinti veiksmingą tarpusavio apsikeitimą informacija. Prioritetas teikiamas programoms, kuriomis siekiama plačiajai visuomenei teikti pagrindinę informaciją apie Bendriją, o profesiniams sluoksniams Bulgarijoje labiau specializuotą programą, įskaitant visais įmanomais atvejais prieigą prie Bendrijos duomenų bazių. 2. Bulgarijos audiovizualinis sektorius galėtų dalyvauti veikloje, kurią vykdo Bendrija pagal Media programą, laikantis procedūrų, kurias yra nustačiusios įstaigos, atsakingos už kiekvienos veiklos administravimą, ir 1990 m. gruodžio 21 d. Europos Bendrijų Tarybos sprendimo, patvirtinančio minėtą programą. Bendrija skatins Bulgarijos audiovizualinio sektoriaus dalyvavimą Eureka programoje. Šalys koordinuoja ir prireikus suderina savo politiką tarpvalstybinio transliavimo reguliavimo, audiovizualinės srities techninių normų ir Europos audiovizualinės technologijos skatinimo srityse. Bendradarbiavimas galėtų, inter alia, apimti keitimąsi programomis, stipendijomis ir žurnalistų bei kitų žiniasklaidos specialistų mokymo priemonėmis. 93 straipsnis Vartotojų apsauga 1. Šalys bendradarbiauja, siekdamos pasiekti visišką Bulgarijos ir Bendrijos vartotojų apsaugos sistemų suderinimą. 2. Šiuo tikslu galimybių ribose bendradarbiavimas apima: - keitimąsi informacija ir ekspertais, - prieigą prie Bendrijos duomenų bazių, - mokymo veiklą ir techninę pagalbą. 94 straipsnis Muitai 1. Bendradarbiavimo tikslas – užtikrinti visų ketinamų priimti nuostatų dėl prekybos ir sąžiningos prekybos suderinimą ir Bulgarijos muitų sistemos suderinimą su Bendrijos muitų sistema ir taip padėti palengvinti liberalizavimą pagal šį Susitarimą. 2. Bendradarbiavimas visų pirma apima: - keitimąsi informacija, - atitinkamos perėjimo punktų infrastruktūros tarp Šalių plėtra, - vieno administracinio dokumento ir Bulgarijos kombinuotosios nomenklatūros taikymą, - Bendrijos ir Bulgarijos tranzito sistemų tarpusavio sujungimą, - patikrinimų ir prekių vežimo formalumų supaprastinimą, - seminarų organizavimą ir mokomąsias stažuotes, - pagalbą diegiant modernias muitinės informacines sistemas. Atitinkamais atvejais teikiama techninė pagalba. 3. Nepažeidžiant tolesnio šiame Susitarime numatyto bendradarbiavimo, visų pirma 97 straipsnio, Šalių administracinių institucijų tarpusavio bendradarbiavimas muitų klausimais vykdomas pagal 6 protokolą. 95 straipsnis Statistikos bendradarbiavimas 1. Bendradarbiavimo tikslas šioje srityje – našios statistikos sistemos plėtra, kad ji greitai ir laiku galėtų pateikti patikimą statistiką, kurios reikia ekonomikos reformai remti ir stebėti ir prisidėti prie privataus verslo Bulgarijoje plėtros. 2. Šalys bendradarbiauja, siekdamos visų pirma: - stiprinti Bulgarijos statistikos aparatą, - pasiekti suderinimą su tarptautiniais (ypač Bendrijos) metodais, standartais ir klasifikacijomis, - teikti duomenis, kurių reikia vykdyti ir stebėti ekonomikos reformą, - privataus sektoriaus ekonomikos operatoriams teikti atitinkamus makroekonomikos ir mikroekonomikos duomenis, - užtikrinti duomenų slaptumą, - keistis statistine informacija. 3. Atitinkamais atvejais Bendrija teikia techninę pagalbą. 96 straipsnis Ekonomika 1. Bendrija ir Bulgarija lengvina ekonomikos reformas ir integraciją, bendradarbiaudamos ir siekdamos pagerinti savo atitinkamos ekonomikos pagrindų supratimą ir kurdamos bei įgyvendindamos rinkos ekonomikos politiką. 2. Šiuo tikslu Bendrija ir Bulgarija: - keičiasi informacija apie makroekonominius rezultatus ir perspektyvas ir plėtros strategijas, - bendrai analizuoja bendrų interesų ekonomines problemas, įskaitant ekonominės politikos sistemos kūrimą ir jos įgyvendinimo instrumentus, - per Bendradarbiavimo ekonomikoje veiklos (ACE) programą skatina platų Bendrijos ir Bulgarijos ekonomistų ir vadybininkų bendradarbiavimą, greitinant pažangiosios patirties perdavimą rengiant ekonominę politiką ir kuo plačiau skleidžiant su politika susijusių mokslinių tyrimų rezultatus. 97 straipsnis NARKOTIKAI 1. Bendradarbiavimu ypač siekiama padidinti politikos ir priemonių veiksmingumą kovojant su narkotikų ir psichotropinių medžiagų tiekimu ir neteisėta prekyba bei mažinti piktnaudžiavimą tais produktais. 2. Šalys susitaria dėl būtinų bendradarbiavimo metodų, kuriais siekiama šių tikslų, įskaitant bendrų veiksmų įgyvendinimo sąlygas. Jų veiksmai remiasi konsultacijomis ir glaudžiu tikslų ir politikos priemonių koordinavimu šio straipsnio 1 dalyje nurodytose srityse. 3. Šalių bendradarbiavimas apima techninę ir administracinę pagalbą, kuri skirta visų pirma šioms sritims: - nacionalinių įstatymų rengimas ir įgyvendinimas, - institucijų, informacinių centrų ir socialinių bei sveikatos centrų kūrimas, - institucijų, kovojančių su nelegalia prekyba narkotikais, našumo didinimas, - darbuotojų mokymas ir moksliniai tyrimai, - kelio užkirtimas prekursorių ir kitų cheminių medžiagų, naudojamų neteisėtoje narkotikų ar psichotropinių medžiagų gamyboje, nustatant tinkamus standartus, kurie būtų tolygūs Bendrijos ir atitinkamų tarptautinių institucijų, visų pirma Cheminių veiksmų operatyvinės grupės (CATF), priimtiems standartams. Šalys susitaria dėl bendradarbiavimo kitose srityse. VII ANTRAŠTINĖ DALIS KULTŪROS BENDRADARBIAVIMAS 98 straipsnis 1.Atsižvelgdamos į Iškilmingą pareiškimą dėl Europos Sąjungos, Šalys įsipareigoja skatinti ir lengvinti bendradarbiavimą kultūros srityje. Atitinkamais atvejais Bendrijos ir vienos ar kelių valstybių narių kultūros bendradarbiavimo programos gali būti praplėstos ir taikomos Bulgarijai ir vystoma tolesnė veikla, svarbi abiejų Šalių interesams. Šis bendradarbiavimas visų pirma taikomas: - nekomerciniam meno kūrinių ir menininkų apsikeitimams, - filmų gamybai ir filmų pramonei, atsižvelgiant į bendradarbiavimą audiovizualiniame sektoriuje, nurodytame 92 straipsnyje, - literatūros vertimams, - (architektūros ir kultūros paveldo) paminklų ir vietų išsaugojimui ir restauravimui, - kultūros veikėjų mokymui, - į Europą orientuotų kultūros renginių organizavimui. VIII ANTRAŠTINĖ DALIS FINANSINIS BENDRADARBIAVIMAS 99 straipsnis Siekdama šio Susitarimo tikslų ir vadovaujantis 100, 101, 103 ir 104 straipsniais bei nepažeisdama 102 straipsnio, Bendrija teikia Bulgarijai laikiną pagalbą dotacijų ir paskolų forma, įskaitant paskolas iš Europos investicijų banko pagal Banko statuto 18 straipsnį, kad pagreitintų Bulgarijos ekonominę pertvarką ir padėtų jai susidoroti su ekonominėmis ir socialinėmis struktūrinio persitvarkymo pasekmėmis. 100 straipsnis Ši finansinė pagalba taikoma: - arba pagal PHARE veiklos sistemą, numatytą Tarybos reglamente (EEB) Nr. 3906/89 su pakeitimais, abipusiškumo pagrindu, arba pagal naują finansinę daugiametę sistemą, Bendrijos nustatytą pasikonsultavus su Bulgarija ir atsižvelgus į šio Susitarimo 103 ir 104 straipsnių nuostatas, - paskolomis, kurias teikia Europos investicijų bankas iki galimybės jas gauti pabaigos; pasikonsultavusi su Bulgarija, Bendrija nustato paskolų, teikiamų Bulgarijai iš Europos investicijų banko, didžiausią sumą ir galimybių buvimo laikotarpį ateinantiems metams. 101 straipsnis Bendrijos finansinės pagalbos tikslai ir sritys bus nustatytos orientacinėje programoje, dėl kurios susitars abi Šalys. Šalys apie tai praneša Asociacijos tarybai. 102 straipsnis 1. Bendrija, prireikus atsižvelgdama į G-24 veiklos gaires ir visus finansinius išteklius, Bulgarijos prašymu ir derindama su tarptautinėmis finansinėmis institucijomis G-24 kontekste, išnagrinėja galimybę teikti laikiną finansinę pagalbą, skirtą: - priemonėms, kuriomis siekiama pasiekti ir išlaikyti Bulgarijos valiutos konvertabilumą, remti, - remti vidutinės trukmės stabilizavimo ir struktūrinio persitvarkymo pastangas, įskaitant pagalbą mokėjimų balansui. 2. Šiai finansinei pagalbai gauti Bulgarija privalo pateikti TVF remiamas konvertabilumo ir (arba) savo ekonomikos restruktūrizavimo programas G-24 kontekste, kad Bendrija galėtų jas priimti, laikytis tų programų ir siekti galutinio tikslo – greitai pradėti remtis finansais iš privačių šaltinių. 3. Asociacijos tarybai pranešama apie sąlygas, kuriomis ši pagalba teikiama, ir apie Bulgarijos įsipareigojimų dėl tokios pagalbos vykdymą. 103 straipsnis Bendrijos pagalba vertinama, atsižvelgiant į atsirandančius poreikius ir Bulgarijos išsivystymo lygį, nustatytus prioritetus ir Bulgarijos ekonomikos pajėgumus tą pagalbą įsisavinti, galimybę grąžinti paskolas ir pastangų sukurti rinkos ekonomiką bei pertvarkos Bulgarijoje pažangą. 104 straipsnis Stengdamosi, kad turimais ištekliais būtų kuo geriau pasinaudota, Šalys užtikrina, kad Bendrijos įnašai būtų glaudžiai koordinuojami su įnašais iš kitų šaltinių, tokių kaip valstybės narės, kitos šalys, įskaitant G-24, ir tarptautinės finansinės institucijos, tokios kaip Tarptautinis valiutos fondas, Tarptautinis rekonstrukcijos ir plėtros bankas ir Europos rekonstrukcijos ir plėtros bankas. IX ANTRAŠTINĖ DALIS INSTITUCINĖS, BENDROSIOS IR BAIGIAMOSIOS NUOSTATOS 105 straipsnis Įsteigiama Asociacijos taryba, kuri prižiūri šio Susitarimo įgyvendinimą. Ji renkasi ministrų lygiu kartą per metus ir kai reikalauja aplinkybės. Ji nagrinėja svarbias problemas, kurios iškyla šio Susitarimo taikymo srityje ir kitas bendrų interesų dvišales ar tarptautines problemas. 106 straipsnis 1. Asociacijos tarybą sudaro Europos bendrijų tarybos nariai ir Europos bendrijų komisijos nariai bei nariai, kurios paskiria Bulgarijos vyriausybė. 2. Asociacijos tarybos nariai gali pasirūpinti, kad jiems būtų atstovaujama pagal Asociacijos tarybos darbo tvarkos taisyklėse nustatytas sąlygas. 3. Asociacijos taryba priima savo darbo tvarkos taisykles. 4. Asociacijos tarybai pirmininkauja iš eilės Europos bendrijų tarybos narys ir Bulgarijos vyriausybės narys, vadovaujantis tarybos tvarkos taisyklėse nustatytomis nuostatomis. 5. Atitinkamais atvejais Asociacijos tarybos darbe stebėtojo teisėmis dalyvauja Europos investicijų bankas. 107 straipsnis Kad Asociacijos taryba galėtų siekti šio Susitarimo tikslų, jai suteikiami įgaliojimai priimti sprendimus Susitarime numatytais atvejais. Sprendimai yra privalomi Šalims, ir jos imasi priemonių jiems įgyvendinti. Asociacijos taryba taip pat gali teikti atitinkamas rekomendacijas. Ji rengia savo sprendimus ir rekomendacijas abiejų Šalių sutarimu. 108 straipsnis 1. Kiekviena Šalys Asociacijos tarybai gali perduoti bet kurį ginčą dėl šio Susitarimo taikymo ir išaiškinimo. 2. Asociacijos taryba ginčus sprendžia, priimdama nutarimą. 3. Kiekviena Šalis privalo imtis priemonių, kurių reikia šio straipsnio 2 dalyje minėtam sprendimui vykdyti. 4. Jie Asociacijos taryba negali išspręsti ginčo pagal šio straipsnio 2 dalį, bet kuri Šalis gali pranešti kitai Šaliai apie arbitro paskyrimą; tada kita Šalis per du mėnesius privalo paskirti antrą arbitrą. Taikant šią procedūrą, Bendrija ir valstybės narės laikomos viena ginčo šalimi. Asociacijos taryba paskiria trečiąjį arbitrą. Arbitrų sprendimai priimami balsų dauguma. Kiekviena ginčo šalis privalo imtis priemonių arbitrų sprendimui įgyvendinti. 109 straipsnis 1. Asociacijos tarybai atliekant savo pareigas, jai padeda Asociacijos komitetas, sudarytas iš Europos bendrijų Tarybos narių ir Europos bendrijų komisijos narių atstovų bei Bulgarijos vyriausybės atstovų, paprastai vyresniųjų valstybės tarnautojų lygio. Savo darbo tvarkos taisyklėse Asociacijos taryba nustato Asociacijos komiteto pareigas, į kurias įeina Asociacijos tarybos posėdžių rengimas, ir kaip komitetas turi veikti. 2. Asociacijos taryba Asociacijos komitetui gali perduoti bet kuriuos savo įgaliojimus. Tokiu atveju Asociacijos komitetas priima sprendimus, vadovaudamasis 107 straipsnyje nustatytomis sąlygomis. 110 straipsnis Asociacijos taryba gali nuspręsti įsteigti bet kurį kitą specialų komitetą ar organą, kuris jai galėtų padėti atlikti savo pareigas. Savo darbo tvarkos taisyklėse Asociacijos taryba nustato tokio komiteto ar organo sudėtį ir pareigas bei kaip jis turėtų veikti. 111 straipsnis Įsteigiamas Asociacijos parlamentinis komitetas. Tai forumas, kuriame susitinka Bulgarijos parlamento ir Europos Parlamento nariai ir keičiasi nuomonėmis. Jis renkasi tokiais intervalais, kuriuos nustato pats. 112 straipsnis 1. Asociacijos parlamentinis komitetas susideda iš Europos Parlamento narių ir Bulgarijos parlamento narių. 2. Asociacijos parlamentinis komitetas nustato savo darbo tvarkos taisykles. 3. Asociacijos parlamentiniam komitetui pirmininkauja iš eilės kiekvienas Europos Parlamentas ir Bulgarijos parlamentas, vadovaudamiesi savo darbo tvarkos taisyklėse nustatytomis nuostatomis. 113 straipsnis Asociacijos parlamentinis komitetas Asociacijos tarybos gali prašyti svarbios informacijos apie šio Susitarimo įgyvendinimą; Asociacijos tarybą suteikia prašomą informaciją. Asociacijos parlamentiniam komitetui pranešama apie Asociacijos tarybos sprendimus. Asociacijos parlamentinis komitetas Asociacijos tarybai gali teikti rekomendacijas. 114 straipsnis Šio Susitarimo taikymo srityje kiekviena Šalis įsipareigoja užtikrinti, kad kitos Šalies fiziniai ir juridiniai asmenys be jokios diskriminacijos palyginti su savo šalies piliečiais turėtų laisvą priėjimą prie Šalių kompetentingų teismų ir administracinių organų savo individualioms ir turtinėms teisėms ginti, įskaitant teises, susijusias su intelektine, pramonine ir komercine nuosavybe. 115 straipsnis Nė viena šio Susitarimo nuostata nekliudo Susitariančiosioms Šalims imtis bet kurių priemonių: a) kurios, jos manymu, yra būtinos užkirsti kelią informacijos atskleidimui, kuris prieštarautų jos esminiams saugumo interesams; b) kurios susijusios su ginklų, amunicijos ar karo medžiagų gamyba ar prekyba arba gynybos tikslais būtina moksliniais tyrimais, vystymu ir gamyba, jei tokios priemonės nepažeidžia produktų, kurie nėra skirti specialiems kariniams tikslams, konkurencijos sąlygų; c) kurios, jos nuomone, yra esminės jos saugumui, įvykus rimtiems tarptautiniams neramumams, neleidžiantiems palaikyti tvarką ir teisingumą, karo atveju ar esant rimtai tarptautinei įtampai, kuri gresia karu, arba kai ji siekia įvykdyti savo įsipareigojimus, kuriuos ji prisiėmė taikos ir tarptautinio saugumo išlaikymui. 116 straipsnis 1. Šio susitarimo taikymo srityse, nepažeidžiant jokios jo nuostatos: - Bulgarijos priemonės, taikomos Bendrijai, neturi diskriminuoti valstybių narių, jų piliečių, įmonių ar įstaigų, - Bendrijos priemonės, taikomos Bulgarijai, neturi diskriminuoti Bulgarijos piliečių, jos įmonių ar įstaigų. 2. Šio straipsnio 1 dalis nepažeidžia Šalių teisės takyti jų fiskalinių įstatymų atitinkamas nuostatas mokesčių mokėtojams, kurių padėtis jų gyvenamosios vietos atžvilgiu yra nevienoda. 117 straipsnis Bulgarijos kilmės produktams, juos importuojant į Bendriją, netaikomas palankesnis režimas už režimą, kurį valstybės narės taiko tarpusavio prekyboje. Pagal IV antraštinę dalį ir V antraštinės dalies I skyrių Bulgarijai suteiktas režimas neturi būti palankesnis už režimą, kurį valstybės narės taiko tarpusavio santykiuose. 118 straipsnis 1. Šalys imasi bendro pobūdžio ir specialių priemonių, būtinų jų įsipareigojimams pagal šį Susitarimą vykdyti. Jos rūpinasi, kad būtų pasiekti šiame Susitarime nustatyti tikslai. 2. Jei kuri nors Šalis mano, kad kitas Šalis nevykdo kurio nors įsipareigojimo pagal šį Susitarimą, ji gali imtis atitinkamų priemonių. Prieš tai darydama, išskyrus ypatingos skubos atvejus, Asociacijos tarybai ji pateikia visą svarbią informaciją, kurios reikia padėčiai nuodugniai išnagrinėti, kad būtų galima rasti Šalims priimtiną sprendimą. Pasirenkant priemones, pirmenybė skiriama toms priemonėms, kurios mažiausiai trikdo šio Susitarimo veikimą. Apie šias priemones nedelsiant pranešama Asociacijos tarybai, ir dėl jų konsultuojamasi Asociacijos taryboje, jei to prašo kita Šalis. 119 straipsnis Kol nebus pasiektos tolygios atskirų asmenų ir ekonomikos operatorių teisės pagal šį Susitarimą, šis Susitarimas neturi poveikio teisėms, kurias jiems garantuoja vienai ar kelioms valstybėms narėms bei atitinkamai Bulgarijai privalomi susitarimai, išskyrus Bendrijos kompetencijos sritis ir nepažeidžiant valstybių narių įsipareigojimų pagal šį Susitarimą jų kompetencijos sektoriuose. 120 straipsnis 1, 2, 3, 4, 5, 6, 7 ir 8 protokolai bei I–XVI priedai sudaro šio Susitarimo sudedamąją dalį. 121 straipsnis Šis Susitarimas sudaromas neribotam laikui. Kiekviena Šalis šį Susitarimą gali denonsuoti, apie tai pranešdama kitai Šaliai. Šis Susitarimas nebetaikomas, praėjus šešiems mėnesiams nuo tokio pranešimo. 122 straipsnis Šis Susitarimas taikomas teritorijoms, kurioms taikomos Europos ekonominės bendrijos, Europos atominės energijos bendrijos ir Europos anglių ir plieno bendrijos steigimo sutartys, sąlygomis, kurios yra nustatytos tose sutartyse, ir Bulgarijos teritorijai. 123 straipsnis Šis Susitarimas sudaromas dviem egzemplioriais danų, olandų, anglų, prancūzų, vokiečių, italų, ispanų, graikų, portugalų ir bulgarų kalbomis; visi tekstai yra autentiški. 124 straipsnis Šį Susitarimą Šalys patvirtina pagal savo procedūras. Šis Susitarimas įsigalioja pirmą antro mėnesio dieną nuo tos dienos, kurią Šalys viena kitai praneša, kad šio straipsnio pirmoje dalyje minėtos procedūros yra užbaigtos. Įsigaliojus šiam Susitarimui, jis pakeičia 1990 m. gegužės 8 d. Briuselyje pasirašytą Europos ekonominės bendrijos, Europos atominės energijos bendrijos ir Bulgarijos susitarimą dėl prekybos ir ekonominio bei komercinio bendradarbiavimo. 125 straipsnis 1. Tuo atveju jei, laukiant, kol bus užbaigtos šio Susitarimo įsigaliojimui būtinos procedūros, tam tikrų šio Susitarimo dalių nuostatos, visų pirma nuostatos, susijusios su prekių judėjimu, įsigalioja 1993 m. pasirašius Bendrijos ir Bulgarijos laikinąjį susitarimą, Susitariančiosios Šalys susitaria, kad tokiomis aplinkybėmis, kalbant apie šio Susitarimo III antraštinę dalį, 64 ir 67 straipsnius bei 1, 2, 3, 4, 5, 6 ir 7 protokolus, "Susitarimo įsigaliojimo data" reiškia: - Laikinojo susitarimo įsigaliojimo datą įsipareigoj